
Αθήνα, σήμερα στις 16 Οκτωβρίου 2026, ημέρα Παρασκευή και ώρα 9.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. ΒΑΣΙΛΕΙΟΥ ΒΙΛΙΑΡΔΟΥ.
ΠΡΟΕΔΡΕΥΩΝ (Βασίλειος Βιλιάρδος): Κυρίες και κύριοι συνάδελφοι, αρχίζει η συνεδρίαση.
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-10-2026 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της H΄ συνεδριάσεώς του, της Πέμπτης 15 Οκτωβρίου 2026, σε ό,τι αφορά την ψήφιση στο σύνολο του σχεδίου νόμου: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κώδικας Εναλλακτικής Επίλυσης Διαφορών και άλλες διατάξεις».)

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 19 Οκτωβρίου του 2026. 
Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 43/7-10-2026 επίκαιρη ερώτηση του Βουλευτή Μαγνησίας της Κ.Ο. ΝΕΑ ΔΗΜΟΚΡΑΤΙΑ κ. Χρήστου Μπουκώρου προς την Υπουργό Παιδείας, Θρησκευμάτων και Αθλητισμού με θέμα: «Ανάγκη άμεσης τοποθέτησης εκπαιδευτικού ελληνικής γλώσσας στην Πομόριε της Βουλγαρίας». 
2. Η με αριθμό 42/7-10-2026 επίκαιρη ερώτηση του Βουλευτή Δωδεκανήσου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Γεωργίου Νικητιάδη προς τον Υπουργό Ναυτιλίας και Νησιωτικής Πολιτικής με θέμα: «Άμεση διασφάλιση της αποζημίωσης των ζημιωθέντων από την πυρκαγιά στο πλοίο "BLUE CARRIER 2" και της ομαλής τροφοδοσίας των Δωδεκανήσων». 
3. Η με αριθμό 68/12-10-2026 επίκαιρη ερώτηση του Βουλευτή Ιωαννίνων της Κ.Ο. Κ ΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Νικολάου (Πάκου) Έξαρχου προς τον Υπουργό Αγροτικής Ανάπτυξης και Τροφίμων με θέμα: «Οξυμένα προβλήματα των αμπελουργών του Δήμου Ζίτσας της ΠΕ Ιωαννίνων». 
4. Η με αριθμό 48/8-10-2026 επίκαιρη ερώτηση του Βουλευτή Ημαθίας της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Βασιλείου Κοτίδη προς τον Υπουργό Αγροτικής Ανάπτυξης και Τροφίμων με θέμα: «Εξαίρεση των καλλιεργειών μήλων, αχλαδιών και ροδιών της περιοχής Ημαθίας από τις αγροτικές αποζημιώσεις παγετού της Άνοιξης του έτους 2025 σε προανθικό στάδιο, που περιλαμβάνονται στην από 30 Σεπτεμβρίου 2026 Κοινή Υπουργική Απόφαση (Κ.Υ.Α)». 
5. Η με αριθμό 53/9-10-2026 επίκαιρη ερώτηση του Βουλευτή Α΄ Θεσσαλονίκης της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Χρήστου Γιαννούλη προς τον Υπουργό Υγείας με θέμα: «Μη αδειοδοτημένο Ογκολογικό Τμήμα λειτουργούσε σε ιδιωτική κλινική στη Θεσσαλονίκη». 
6. Η με αριθμό 63/11-10-2026 επίκαιρη ερώτηση του Προέδρου της Κ.Ο. ΝΙΚΗ και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εθνικής Οικονομίας και Οικονομικών με θέμα: «Παραβίαση της νομοθεσίας από τον Διοικητή της ΑΑΔΕ στο θέμα της ταυτοποίησης των Ελλήνων πολιτών». 
7. Η με αριθμό 77/12-10-2026 επίκαιρη ερώτηση του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εξωτερικών με θέμα: «Ποιες ήταν οι ενέργειες της Κυβέρνησης μετά τις νέες αποκαλύψεις για τη φερόμενη συμπεριφορά της Αμερικανίδας πρέσβεως στην Αθήνα;». 
8. Η με αριθμό 35/5-10-2026 επίκαιρη ερώτηση του Ανεξάρτητου Βουλευτή Κορινθίας κ. Γεωργίου Ψυχογιού προς την Υπουργό Παιδείας, Θρησκευμάτων και Αθλητισμού με θέμα: «Σοβαρά κενά στα σχολεία της Κορινθίας - Άμεση κάλυψη των πραγματικών αναγκών». 
9. Η με αριθμό 46/8-10-2026 επίκαιρη ερώτηση της Ανεξάρτητης Βουλευτού Β3΄ Νότιου Τομέα Αθηνών κυρίας Ραλλίας Χρηστίδου προς τον Υπουργό Εθνικής Οικονομίας και Οικονομικών με θέμα: «Κενά στη λειτουργία του Εθνικού Μητρώου Αποκλεισμένων Παικτών και ανεπάρκεια στην προστασία των πολιτών από τον προβληματικό τζόγο». 
10. Η με αριθμό 52/9-10-2026 επίκαιρη ερώτηση της Ανεξάρτητης Βουλευτού Κοζάνης κυρίας Καλλιόπης Βέττα προς την Υπουργό Παιδείας, Θρησκευμάτων και Αθλητισμού με θέμα: «Ανάγκη για μείωση του αριθμού μαθητών ανά τμήμα στη δημόσια Δευτεροβάθμια Εκπαίδευση». 
11. Η με αριθμό 61/11-10-2026 επίκαιρη ερώτηση του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς την Υπουργό Πολιτισμού με θέμα: «Μαζικές μη ανανεώσεις συμβάσεων στο Φεστιβάλ Αθηνών Επιδαύρου - Ελαστικοποίηση εργασιακών σχέσεων και ακύρωση της πολυετούς απασχόλησης». 
Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)
1. Η με αριθμό 60/11-10-2026 επίκαιρη ερώτηση του Βουλευτή Φλωρίνης της Κ.Ο. ΝΕΑ ΔΗΜΟΚΡΑΤΙΑ κ. Σταύρου Παπασωτηρίου προς την Υπουργό Παιδείας, Θρησκευμάτων και Αθλητισμού με θέμα: «Λειτουργία νέου διεπιστημονικού προπτυχιακού προγράμματος σπουδών στην "Ειδική και συμπεριληπτική εκπαίδευση" του Πανεπιστημίου Δυτικής Μακεδονίας». 
2. Η με αριθμό 49/8-10-2026 επίκαιρη ερώτηση του Βουλευτή Ροδόπης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Ιλχάν Αχμέτ προς τον Υπουργό Περιβάλλοντος και Ενέργειας με θέμα: «Άδικος αποκλεισμός των οικισμών Σαλμώνης, Βέννας και Μυρράνων Ροδόπης από τη διάθεση καυσόξυλων για ατομικές ανάγκες». 
3. Η με αριθμό 69/12-10-2026 επίκαιρη ερώτηση του Βουλευτή Μαγνησίας της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Βασίλειου Μεταξά προς την Υπουργό Παιδείας, Θρησκευμάτων και Αθλητισμού με θέμα: «Άμεση ανάκληση της συγχώνευσης των τμημάτων της Α’ και Γ’ τάξης του 14ου Δημοτικού Σχολείου Βόλου». 
4. Η με αριθμό 55/9-10-2026 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κυρίας Μαρίας Αθανασίου προς τον Υπουργό Υγείας με θέμα: «Ανάγκη λήψης πρωτοβουλιών για την βελτίωση των συνθηκών παροχής της δημόσιας οδοντιατρικής φροντίδας προς αποκατάσταση ελλείψεων και ανεπαρκειών που αναδεικνύει ο Πανελλήνιος Σύλλογος Οδοντιάτρων Δημόσιας Υγείας». 
5. Η με αριθμό 59/9-10-2026 επίκαιρη ερώτηση του Βουλευτή Χανίων της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Παύλου Πολάκη προς τον Υπουργό Υγείας με θέμα: «Σοβαρά προβλήματα υποστελέχωσης στο Νοσοκομείο Χανίων». 
6. Η με αριθμό 67/12-10-2026 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Ελένης - Μαρίας (Μιλένας) Αποστολάκη προς τον Υπουργό Εθνικής Οικονομίας και Οικονομικών με θέμα: «Εκατοντάδες χιλιάδες πολίτες χωρίς ουσιαστική πρόσβαση σε καταστήματα και ΑΤΜ. Ο τραπεζικός αποκλεισμός ερημώνει την περιφέρεια και δημιουργεί πολίτες δύο ταχυτήτων». 
7. Η με αριθμό 70/12-10-2026 επίκαιρη ερώτηση του Βουλευτή Ηρακλείου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων με θέμα: «Να αποζημιωθούν άμεσα στο 100% και στο σύνολό τους οι πληγέντες αγρότες στο Οροπέδιο Λασιθίου». 
8. Η με αριθμό 74/12-10-2026 επίκαιρη ερώτηση του Βουλευτή Δράμας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστασίου (Τάσου) Νικολαΐδη προς τον Υπουργό Υποδομών και Μεταφορών με θέμα: «Υλοποιήθηκε η κυβερνητική δέσμευση για πλήρη σηματοδότηση, πλήρη τηλεδιοίκηση και πλήρη επιχειρησιακή λειτουργία του ETCS στον σιδηροδρομικό άξονα Αθήνα - Θεσσαλονίκη το καλοκαίρι του 2026;». 
9. Η με αριθμό 72/12-10-2026 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Παρασκευής (Βιβής) Δάγκα προς την Υπουργό Παιδείας, Θρησκευμάτων και Αθλητισμού με θέμα: «Για την απαράδεκτη κατάσταση στο Εργαστήριο Ειδικής Επαγγελματικής Εκπαίδευσης Μαθητών με Προβλήματα Όρασης και Πολλαπλές Αναπηρίες στο Αιγάλεω».
Εισερχόμαστε στη συζήτηση των 
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής: 
«Με την παρούσα σάς ενημερώνουμε σχετικά με τη συζήτηση των Επικαίρων Ερωτήσεων στο πλαίσιο του Κοινοβουλευτικού Ελέγχου την Παρασκευή 16 Οκτωβρίου 2026, ότι οι επίκαιρες ερωτήσεις που θα συζητηθούν είναι οι εξής: 
Η υπ’ αρ. 78/12-10-2026 Επίκαιρη Ερώτηση θα απαντηθεί από τον Υπουργό Εξωτερικών κ. Γεώργιο Γεραπετρίτη.
Η υπ’ αρ. 58/9-10-2026 Επίκαιρη Ερώτηση θα απαντηθεί από την Αναπληρώτρια Υπουργό Υγείας κ. Ειρήνη Αγαπηδάκη.
Η υπ’ αρ. 65/12-10-2026 Επίκαιρη Ερώτηση θα απαντηθεί από τον Υφυπουργό Εξωτερικών κ. Θεοχάρη Θεοχάρη.
Οι υπ’ αρ. 37/6-10-2026, 47/8-10-2026, 71/12-10-2026 και 79/12-10-2026 Επίκαιρες Ερωτήσεις θα απαντηθούν από τον Υφυπουργό Υποδομών και Μεταφορών κ. Νικόλαο Ταχιάο.
Η υπ’ αρ. 66/12-10-2026 Επίκαιρη Ερώτηση θα απαντηθεί από τον Υφυπουργό Περιβάλλοντος και Ενέργειας κ. Νικόλαο Τσάφο.
Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία, όσο και οι ερωτώντες Βουλευτές».
Θα ξεκινήσουμε με την πρώτη με αριθμό 66/12-10-2026 επίκαιρη ερώτηση δεύτερου κύκλου του Βουλευτή Κοζάνης της Κοινοβουλευτικής Ομάδας «ΠΑΣΟΚ-ΚΙΝΗΜΑ ΑΛΛΑΓΗΣ» κ. Παρασκευά (Πάρι) Κουκουλόπουλου προς τον Υπουργό Περιβάλλοντος και Ενέργειας με θέμα: «Η Κυβέρνηση άφησε αβοήθητους τους κατοίκους της Γαλατινής απέναντι στην ακραία υπερσυγκέντρωση έργων ΑΠΕ που αγγίζουν το 1 GW».
Θα απαντήσει ο Υφυπουργός Περιβάλλοντος και Ενέργειας κ. Νικόλαος Τσάφος.
Κύριε Κουκουλόπουλε, έχετε τον λόγο.
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Ευχαριστώ, κύριε Πρόεδρε.
Κύριε Υπουργέ, για τη Γαλατινή επιβάλλεται να πούμε κάποια στοιχεία. Είναι μια ορεινή κωμόπολη σε υψόμετρο άνω των χιλίων μέτρων -χίλια δέκα για την ακρίβεια- που περιβάλλεται από τις κορυφές του Συνάτσικου και του Ασκίου. Οι κάτοικοί της ασχολούνται με τη γεωργία, την κτηνοτροφία, τη γούνα και το εμπόριο. Και διακρίθηκαν ιδιαίτερα σε μια φθίνουσα, τώρα, δραστηριότητα -γιατί στο παρελθόν ήταν ακμάζουσα- δηλαδή στις οικοδομικές εργασίες. Στα πέρατα της γης έφτασε η φήμη των τεχνιτών από τη Γαλατινή.
Είναι ένας τόπος στον οποίο κατοικούσαν, σύμφωνα με την πρόσφατη απογραφή, 1.500 κάτοικοι, ενώ ήταν πάνω από 2.000 τα προηγούμενα χρόνια. Είναι ένας τόπος με ιδιαίτερο δυναμισμό, φιλόπονους και φιλεργατικούς κατοίκους, οι οποίοι πατάνε σε ένα παρελθόν μοναδικό. Το ανάγλυφο της περιοχής δεν επέτρεψε σε Τούρκους να την πατήσουν, ούτε σε επιδρομές αλλοφύλων, όπως άτακτοι Αρβανίτες, να καταλάβουν αυτό το μέρος. Δεν είναι τυχαίο ότι η Γαλατινή ανέδειξε κορυφαίους Μακεδονομάχους, μεταξύ των οποίων είναι ο Νταβέλης και ο Αλαμάνας, αλλά και τον ιερέα και οπλαρχηγό Οικονομίδη στα χρόνια του Αλή Πασά.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αντιπροέδρου)
Ξεχωριστή θέση έχουν στη ζωή της Γαλατινής εκδηλώσεις που έχουν σχέση με την ιστορία και τον πολιτισμό της, όπως τα Ραγκουτσάρια την Πρωτοχρονιά, οι μικρές και μεγάλες κλαδαριές την περίοδο της Αποκριάς, καθώς και η γιορτή της Ρόκας την τρίτη μέρα του Πάσχα, σε ανάμνηση του ξεπροβοδίσματος των τεχνιτών από την Πόλη μέχρι τη Βενετιά, όπως λέμε.
Αυτόν τον τόπο, με την ανοχή σας, θα τον περιγράφουμε σε τρία-τέσσερα χρόνια, για αυτό σας έφερα εδώ, με τον εξής απλό τρόπο: Η Γαλατινή είναι μια περιοχή -όχι τόπος- η οποία ανήκει σε δύο εταιρείες, οι οποίες αναπτύσσουν ένα αξιόλογο αιολικό και φωτοβολταϊκό δυναμικό, το οποίο τροφοδοτεί με την ενέργειά του και καλύπτει τις ανάγκες όλης της Δυτικής Μακεδονίας με το 50% του δυναμικού του, και το υπόλοιπο 50% το εξάγουν σε άλλες περιοχές. Περιβάλλεται από αιολικά πάρκα και στα εδάφη της φύονται φωτοβολταϊκά. Οι λίγοι εργαζόμενοι, υπάλληλοι των εταιρειών, βρίσκονται εκεί απλώς για να φροντίζουν για τη συντήρηση, τον καθαρισμό και τη φύλαξη των αιολικών και φωτοβολταϊκών εγκαταστάσεων.
Ποιος σας είπε ότι έχετε το δικαίωμα να προκαλέσετε μια τέτοια αλλαγή; Από πού απορρέει το δικαίωμα και των εταιρειών και της Κυβέρνησης; Έχετε πάρει καμία εντολή για αυτό; Δεν είναι τυχαίο…
ΠΡΟΕΔΡΕΥΩΝ (Βασίλειος Βιλιάρδος): Τελείωσε ο χρόνος σας, κύριε συνάδελφε.
Κύριε Υφυπουργέ, έχετε τον λόγο.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Κουκουλόπουλε, μιας και στο μεγαλύτερο μέρος της ερώτησής σας μας κάνατε μια ιστορική αναδρομή για τη Γαλατινή και δεν κάνατε την ερώτησή σας, να ξεκινήσω και εγώ με μια ευρύτερη παρατήρηση. 
Όπως ξέρετε, τον Μάιο θέσαμε σε δημόσια διαβούλευση το ειδικό χωροταξικό για τις ΑΠΕ. Ήταν, όπως γνωρίζετε, μια δύσκολη άσκηση, η οποία απαιτεί ισορροπία μεταξύ των ενεργειακών αναγκών της χώρας, αυτών που μας λένε οι τοπικές κοινωνίες και της προστασίας του περιβάλλοντος και του τοπίου. Έμεινε σε δημόσια διαβούλευση για μερικές εβδομάδες και μετά συνεχίστηκε μέσα στο καλοκαίρι η επεξεργασία του κειμένου, μέχρι που φτάσαμε στην Υπουργική Απόφαση στα μέσα με τέλη Αυγούστου.
Το λέω αυτό διότι μου έκανε εντύπωση ότι σε αυτούς τους τρεις μήνες που υπήρχε ένα πραγματικό κείμενο στο τραπέζι, δεν θυμάμαι καμία δήλωση του ΠΑΣΟΚ για το πώς θα πρέπει να γίνεται ο χωροταξικός σχεδιασμός των ΑΠΕ στη χώρα. Μάλιστα, θυμάμαι να διαβάζω τον κ. Μανιάτη, αφού είχε βγει το κείμενο, να λέει «ναι, φυσικά θέλουμε ΑΠΕ, αλλά θέλουμε ΑΠΕ με σωστό χωροταξικό σχεδιασμό», χωρίς καμία αναφορά στο γεγονός ότι η χώρα είχε έναν υφιστάμενο χωροταξικό σχεδιασμό και είχε και έναν προτεινόμενο χωροταξικό σχεδιασμό.
Και αυτή νομίζω είναι η εικόνα της κριτικής που ασκεί το ΠΑΣΟΚ, η οποία είναι μία κριτική που δεν έχει επαφή με την πραγματικότητα του τι γίνεται στη χώρα. Έχουμε κόσμο που είναι κολλημένος σε άλλες χρονιές, κάποιοι στο 1981 και άλλοι στο 2014. Διότι τώρα που συζητάμε για τη Γαλατινή, είναι ωραίο να έρχεστε εδώ πέρα και να λέτε «η Γαλατινή» και τι κάνουμε για τη Γαλατινή, αλλά ποιος είναι ο γενικός κανόνας που προτείνει το ΠΑΣΟΚ; Ποιος είναι ο κανόνας που θα εφαρμόσουμε σε όλη τη χώρα για τη χωροθέτηση των φωτοβολταϊκών και των αιολικών σταθμών; Ποιος είναι ο κανόνας που προτείνει το ΠΑΣΟΚ;
Διότι τους τρεις μήνες που υπήρχε η ευκαιρία για ένα κόμμα, που θέλει να παρουσιάζει τον εαυτό του ως κόμμα εξουσίας, να τοποθετηθεί επί ενός συγκεκριμένου κειμένου, να πει, για παράδειγμα: «Αυτό που είναι 1,5%, κάντε 1%. Μη βάλετε εξαίρεση για τα έργα που έχουν ήδη αδειοδοτηθεί. Αλλάξτε το υψόμετρο στα αιολικά από χίλια διακόσια και κάντε το κάτι άλλο. Μη δώσετε το ένα, μη δώσετε το άλλο». Πού ήταν αυτά τα σχόλια; Ποια είναι η πρόταση του ΠΑΣΟΚ για τον χωροταξικό σχεδιασμό των ΑΠΕ; 
Ποια είναι η πρόταση του ΠΑΣΟΚ για τον χωροταξικό σχεδιασμό των ΑΠΕ; Γιατί, όπως αντιλαμβάνεστε, δεν μπορώ να χρησιμοποιήσω την ιστορική αναδρομή μιας περιοχής για να κρίνουμε πόσα φωτοβολταϊκά και πόσα αιολικά θα βάλουμε σε αυτή την περιοχή. 
Άρα, νομίζω ότι αν θέλουμε να συνεχίσουμε να κάνουμε διάλογο για τον χωροταξικό σχεδιασμό, πρέπει αυτός ο διάλογος να γίνει βάσει πραγματικών δεδομένων. Και όταν ήρθε η στιγμή για τα πραγματικά δεδομένα δεν άκουσα καμία τοποθέτηση από το ΠΑΣΟΚ. Το μόνο που ξέρουμε σίγουρα από το ΠΑΣΟΚ είναι «ΠΑΣΟΚ ίσον λιγνίτης for ever». Αυτό το ξέρουμε. Τι άλλο, όμως, πρεσβεύει το ΠΑΣΟΚ;
ΠΡΟΕΔΡΕΥΩΝ (Βασίλειος Βιλιάρδος): Ευχαριστώ πολύ, κύριε Υπουργέ.
Κύριε Κουκουλόπουλε, έχετε τον λόγο. 
[bookmark: _Hlk224734574]ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Κύριε Υπουργέ, τι θέλετε να πούμε; Να πούμε «αέριο for ever» και ισοζύγιο εξωτερικών συναλλαγών διαρκώς αρνητικό, με το αέριο σήμερα να είναι στα 87 ευρώ η μεγαβατώρα; 
Κύριε Υπουργέ, χαίρομαι πραγματικά για πρώτη φορά -και έχουμε βρεθεί πολλές φορές- για την απάντησή σας. Ώπα, έλα.  Ξέρετε πότε μίλησε το ΠΑΣΟΚ για το χωροταξικό; Από το 2020. Και μάλιστα, αυτό συνέβη στην πατρίδα μου, αφού είχε γίνει μια προεργασία, στις 5 Ιουνίου 2020, όπου μίλησε τότε η αείμνηστη Φώφη Γεννηματά. Τις ομιλίες τις συντόνιζα εγώ. Ομιλητές ήταν η Φώφη Γεννηματά, ο Νίκος Ανδρουλάκης και ο Χάρης Δούκας. Διαδικτυακά είχε γίνει λόγω covid. Tότε μιλήσαμε για την ενεργειακή δημοκρατία, για τη διάχυση της δυνατότητας σε όλο τον πληθυσμό. Και η Ελλάδα αποτελεί θλιβερή εξαίρεση σε όλη την Ευρώπη. Τότε μιλήσαμε για ισόρροπη ανάπτυξη ΑΠΕ με πρώτη προτεραιότητα για τη χώρα την αναβάθμιση δικτύων μέσης, χαμηλής, υψηλής και υπερυψηλής, για να υπάρξει πραγματικά το υπόβαθρο για την ενεργειακή δημοκρατία. Δεν έχετε κάνει τίποτα από όλα αυτά. Και πέρασε και το τρένο, το Ταμείο Ανάκαμψης. Και το λέμε αυτό, για να υπάρξει ισόρροπη ανάπτυξη. 
Εσείς τι κάνετε εδώ και εφτά χρόνια; Όπου υπάρχουν γραμμές υψηλής και υπερυψηλής, επειδή δεν έχουν αναβαθμίσει τα άλλα δίκτυα, φυτεύετε ανανεώσιμες πηγές ενέργειας, για να κουμπώνουν στις γραμμές των μεγάλων πυλώνων, διότι δεν μπορούν να αναπτυχθούν αλλού. Δεν το σηκώνει το δίκτυο. Αυτό δεν κάνετε; Υπάρχει κάποια φιλοσοφία; Είστε μέλος της στενής ομάδας που έχει σχεδιάσει όλο αυτό το καταστροφικό σχέδιο για την Ελλάδα, κύριε Τσάφο, και τα γνωρίζετε πολύ καλά. 
Και απορώ που απαντάτε εσείς έτσι για τη Γαλατινή. Στις 19 Μάϊου στο γραφείο σας δεν ήρθε ο Δήμαρχος με τον κ. Καραμπατζιά επικεφαλής της αντιπολίτευσης, τον Πρόεδρο της τοπικής κοινότητας, τον κ. Τσολάκη, την Αντιδήμαρχο κι έναν Δημοτικό Σύμβουλο από τη Γαλατινή, πέντε άνθρωποι, και συζητήσατε επί μακρόν για το πρόβλημα και είπατε «αφήστε να το δω»; Επικαλείστε το χωροταξικό; 
Τι λέει το χωροταξικό που εσείς κάνατε Φύλλο Εφημερίδας της Κυβερνήσεως πριν λίγους μερικούς μήνες; Βάζει απαγορευτικό στα πεντακόσια μέτρα. Θυμηθείτε πριν έναν χρόνο την ερώτησή μου για τις αποστάσεις στα φωτοβολταϊκά στην Κοζάνη, που σε κάποιες περιπτώσεις είναι κάτω από δέκα μέτρα. Στη Γαλατινή, λοιπόν, είναι πεντακόσια και κάτι. 
Τι άλλο λέει το χωροταξικό; Μέχρι την απόσταση τα χίλια πεντακόσια μέτρα βάζει θέμα ορίζοντα και μελέτης περιβαλλοντικών επιπτώσεων, όπου πρέπει να εξετάζεται σοβαρά η αειφορία της περιοχής. Αυτό λέει το χωροταξικό. 
Σε άλλη χώρα ζουν οι κάτοικοι της Γαλατινής; Σε άλλη χώρα βρίσκεται αυτός ο τόπος; Μου λέτε ότι είναι προϋφιστάμενες άδειες. Ε, και; Ξέρετε πολύ καλύτερα από εμένα -εσείς βάλατε υπογραφές- ότι για τα φωτοβολταϊκά που έχουν την άδεια και είναι προς εγκατάσταση έχει γίνει ένας σχεδιασμός τον οποίο έχουμε ζήσει στον Νομό Κοζάνης ατελείωτες φορές από τη γνωστή εταιρεία, που την ξέρετε πολύ καλά. Τι κάνουν; Κάνουν κατάτμηση της γης. Παίρνουν άδειες από τη ΡΑΑΕΥ, τη ΔΑΠΕΕΠ με μικρή ισχύ και συνενώνουν μετά τις εγκαταστάσεις σε μία μεγάλη. Και το έκανε η ΔΕΠ αυτό, η Δημόσια Επιχείρηση Πετρελαίου. Και το έκανε αυτό για να μην περάσουν από έγκριση περιβαλλοντικών όρων και να εξασφαλίσουν την περίφημη ΑΕΠΟ, απαλλαγή από έγκριση περιβαλλοντικών όρων. 
Σε αυτό, που είναι με τις ευλογίες σας και εις γνώση σας, πρέπει να μου απαντήσετε, κύριε Υπουργέ, αντί να με ρωτάτε ποια είναι η πρότασή μας. Σας είπα την πρότασή μας. Δώστε απάντηση, λοιπόν. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κουκουλόπουλε. 
Κύριε Υφυπουργέ, έχετε τον λόγο. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): 
Κύριε Κουκουλόπουλε, εάν νομίζετε ότι η απάντηση στο τι χωροταξικό σχεδιασμό πρέπει να έχει η χώρα και πού βάζουμε τα μέτρα και τα υψόμετρα και την εδαφική κάλυψη είναι ότι το 2020 κάνατε μια συζήτηση διαδικτυακή, όπου είπατε τη λέξη «ενεργειακή δημοκρατία», τότε δεν μπορώ να σας βοηθήσω. 
Επειδή, όμως, θίξατε την ενεργειακή δημοκρατία και θίξατε και τα δίκτυα, που έχουμε κάνει πολλές συζητήσεις για τα δίκτυα που παρέλαβε αυτή η Κυβέρνηση, παρατημένα δίκτυα, που ξοδεύαμε 600 εκατομμύρια ως χώρα και το είχαμε πάει στα 350 εκατομμύρια και τώρα έχουμε πάει στα 1,3 δισεκατομμύρια τις επενδύσεις στα δίκτυα, πείτε μου, ποιος άλλος έχει επενδύσει τόσο πολύ στα δίκτυα ηλεκτρικής ενέργειας σε αυτή τη χώρα όσο έχει κάνει αυτή η Κυβέρνηση; Και όχι μόνο, φυσικά, για το ηπειρωτικό δίκτυο, αλλά και για τις διασυνδέσεις των νησιών, για τη διασύνδεση μικρών παραγωγών. Τα έχουμε πει πολλές φορές. Η μισή εγκατεστημένη ισχύς είναι στο δίκτυο του ΔΕΔΔΗΕ. Μιλάμε για εκατό χιλιάδες έργα, ένα γιγαβάτ αυτοκατανάλωση, πολύ περισσότερες ενεργειακές κοινότητες απ’ ό,τι είχε ποτέ η χώρα. Όλα αυτά ξέρω ότι τα αγνοείτε γιατί δεν ακολουθούν το αφήγημα το οποίο έχετε. 
Τώρα πάμε στη Γαλατινή. Όντως, είχαμε μια συνάντηση στο Υπουργείο για να συζητήσουμε τα θέματα της Γαλατινής και όντως έχουμε μια συνεχή επικοινωνία και με τον Δήμαρχο και με τους εκπροσώπους. Εμείς αυτό που έχουμε τονίσει και στην Γαλατινή, αλλά και σε όλες τις άλλες περιοχές, είναι ότι υπάρχει μια αντικειμενική αδυναμία -θα το πω αδυναμία- στον τρόπο με τον οποίο γίνεται η αδειοδότηση των ΑΠΕ. Είναι πάρα πολύ εύκολο να κάνεις το πολύ αρχικό βήμα, να πας στη ΡΑΕ και να τραβήξεις ένα πολύγωνο, αλλά είναι πάρα πολύ δύσκολο αυτό το πολύγωνο να γίνει πραγματικότητα, διότι πρέπει μετά να αδειοδοτηθεί, αφού αδειοδοτηθεί πρέπει να πάρει όρους σύνδεσης και αφού πάρει όρους σύνδεσης πρέπει να είναι εμπορικά βιώσιμο και έτσι αυτό το έργο όντως να υλοποιηθεί. 
Αυτό που έχουμε πει και στη Γαλατινή, αλλά και σε πάρα πολλές περιοχές είναι ότι αν δει κανείς αυτήν την αρχική εικόνα και πάει στον χάρτη, όντως δημιουργείται μια εντύπωση ότι υπάρχουν παντού έργα. Διότι όντως έχουν πάει κάποιοι επενδυτές και έχουν πει: εδώ δύναται να κάνω ένα έργο. Η πραγματικότητα, όμως, είναι ότι αυτή η εικόνα είναι μια εικονική πραγματικότητα. Δεν είναι έργα τα οποία είναι προς άμεση υλοποίηση. 
Άρα, αυτό που έχουμε πει πολλές φορές είναι ότι αυτό που πρέπει να κρίνει κανείς είναι όχι μόνο την αρχική εικόνα, η οποία όντως λέει κάτι, αλλά να δει σε ποια φάση ωριμότητας είναι αυτά τα έργα, γιατί αυτή είναι η πραγματικότητα με την οποία θα πρέπει να ζήσει μια κοινωνία. 
Για το συγκεκριμένο έργο της ΔΕΠΑ, όπως ξέρετε, έχει κάνει και η εταιρεία αρκετές κινήσεις, έτσι ώστε να αυξήσει τα οφέλη για την τοπική κοινωνία. 
Το ευρύτερο ερώτημα εδώ είναι -και δεν το απαντήσατε- ότι όπως υπάρχει η Γαλατινή, υπάρχουν και άλλες δεκάδες περιπτώσεις στη χώρα, φωτοβολταϊκά, αιολικά, περιοχές που θέλουν το άλφα, περιοχές που θέλουν το βήτα. Και μία Κυβέρνηση πρέπει να σκέφτεται όχι μόνο αυτές τις ειδικές περιπτώσεις, αλλά και τον ευρύτερο κανόνα που θα διέπει τη χωροθέτηση των ΑΠΕ στη χώρα. Και σε αυτό δεν σας άκουσα να λέτε απολύτως τίποτα, πέρα από το ότι θέλουμε ενεργειακή δημοκρατία. Αυτός δεν είναι χωροταξικός σχεδιασμός. Συγγνώμη. 
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Και είναι αυτός; 
Το καταθέτω για τα Πρακτικά, κύριε Πρόεδρε. 
(Στο σημείο αυτό ο Δ΄ Αντιπρόεδρος της Βουλής κ. Πάρις Κουκουλόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Βασίλειος Βιλιάρδος): Εντάξει, κύριε συνάδελφε. 
Συνεχίζουμε με την πρώτη με αριθμό 37/6-10-2026 επίκαιρη ερώτηση πρώτου κύκλου του Βουλευτή Χίου της Κ.Ο. ΠΑΣΟΚ-Κίνημα Αλλαγής κ. Σταύρου Μιχαηλίδη προς τον Υπουργό Υποδομών και Μεταφορών με θέμα: «Στον αέρα η αεροπορική συνδεσιμότητα της Χίου: Ποιος και πότε θα ενημερώσει υπεύθυνα την Χίο αν και πότε θα διακοπεί πλήρως η λειτουργία του Κρατικού Αερολιμένα «Όμηρος»;».
Στην ερώτηση θα απαντήσει ο Υφυπουργός Υποδομών και Μεταφορών, ο κ. Νικόλαος Ταχιάος. 
Κύριε συνάδελφε, έχετε τον λόγο. 
ΣΤΑΥΡΟΣ ΜΙΧΑΗΛΙΔΗΣ: Ευχαριστώ, κύριε Πρόεδρε. 
Κύριε Υπουργέ, πρόθεσή μου με την ερώτηση που κατέθεσα στις 6 Οκτωβρίου ήταν να ενημερώσει το Υπουργείο Μεταφορών και Υποδομών τους συμπολίτες μου για το πότε ακριβώς θα διακοπεί και για πόσο χρόνο η λειτουργία του αεροδρομίου της Χίου και πότε επιτέλους θα παραδώσετε ένα ασφαλές αεροδρόμιο στη χιώτικη κοινωνία.
Δυστυχώς, προχθές το βράδυ, κατά τη διάρκεια ενός αγωνιώδους έκτακτου  δημοτικού συμβουλίου για το θέμα, ρώτησα εσάς και τον κύριο Υπουργό προσωπικά να μας ενημερώσει για αυτό το θέμα,  για την ημερομηνία που θα κλείσει και θα ανασταλεί η λειτουργία του αεροδρομίου.  

Δηλώσατε άγνοια και με παραπέμψατε στον εργολάβο, τη «ΘΕΜΕΛΗ» που θα ήταν μέσα στο δημοτικό συμβούλιο και μετά από δέκα λεπτά έμαθε πλαγίως η Χίος ότι αναστέλλονται οι πτήσεις από και προς το αεροδρόμιο της Χίου για τέσσερις συνεχείς μήνες από 15 Νοεμβρίου έως 15 Μαρτίου του ’27. 
Έτσι βρίσκεται σήμερα εδώ η χιώτικη κοινωνία αιφνιδιασμένη, προδομένη, ακρωτηριασμένη και αποκομμένη από αέρος από την Πρωτεύουσα της πατρίδας μας, από τη Μακεδονία, αλλά και από άλλα τμήματα της Ελλάδας εξαιτίας της ανικανότητας και της ανευθυνότητάς σας. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)  
Ξεκινήσατε ένα μικρό έργο επιμήκυνσης διαδρόμου του αεροδρομίου της Χίου, κατά 250 μέτρα περίπου, με σύμβαση τον Δεκέμβρη του ’21, με υποχρέωση πέρατος τριάντα δύο μήνες, τον Αύγουστο του ’24. Βρισκόμαστε στο τέλος του ’26, έχει περάσει το 95,8 του συμβατικού χρόνου και έχει εκτελεστεί, σύμφωνα με τα δελτία πληρωμών, μόνο το 38,6 του έργου. Η σύμβαση ξεκίνησε από 17 εκατομμύρια και σήμερα έχει ξεπεράσει τα 24. Έχω ένα μάτσο χαρτιά εδώ -και θα τα καταθέσω στα Πρακτικά- με ανακοινώσεις που πάτε την ολοκλήρωση του έργου από μήνα σε μήνα και από εξάμηνο σε εξάμηνο. 
Μα δεν αισθάνεστε ντροπή; Σαράντα ώρες πριν έρθετε στη Βουλή των Ελλήνων να ενημερώσετε τους κατοίκους της ακριτικής Χίου για την εξέλιξη του τόσο σημαντικού έργου για τον τόπο μας, ανακοινώνετε αιφνιδιαστικά και ανερυθρίαστα ότι στις 15 Νοεμβρίου το αεροδρόμιο διακόπτει τη λειτουργία του για τέσσερις ολόκληρους συνεχόμενους μήνες; Δεν είχατε το θάρρος να το πείτε ο ίδιος! Βάλατε μπροστινό τον εργολάβο και την ΥΠΑ για να το ανακοινώσει. Αναστέλλετε ανεύθυνα για τέσσερις μήνες τη λειτουργία του αεροδρομίου και βάζετε σε απίστευτη δοκιμασία και κίνδυνο πενήντα χιλιάδες νησιώτες για ευτελείς σκοπιμότητες, για να δείξετε προεκλογικά ότι το έργο όπου να ’ναι ολοκληρώνεται. 
Ακούστε, κύριε Ταχιάο. Θέλουμε το έργο να ολοκληρωθεί, όμως δεν δεχόμαστε την τετράμηνη καθολική αναστολή των πτήσεων από και προς το αεροδρόμιο της Χίου. Πάρτε πίσω άμεσα σήμερα την απαράδεκτη αυτή ΝΟΤΑΜ. Τη Δευτέρα η Χίος θα είναι όλη στον δρόμο... 
ΠΡΟΕΔΡΕΥΩΝ (Βασίλειος Βιλιάρδος):  Ευχαριστούμε, κύριε συνάδελφε.
Κύριε Υπουργέ, έχετε τον λόγο. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Μιχαηλίδη, επιτρέψτε μου να ξεκινήσω με μία διάψευση. Ποτέ, μα ποτέ δεν έχω παραπέμψει σε εργολάβο. Σας παρέπεμψα στην ΥΠΑ, ναι, η οποία έπαιρνε την τελική απόφαση, ποτέ σε εργολάβο. Δεν αποφασίζει μόνος του ο εργολάβος για το έργο. Υπάρχει και η συνδρομή της Υπηρεσίας, της εκάστοτε αρμόδιας υπηρεσίας. Αυτό είναι το πρώτο. 
Δεύτερον, έχω ένα ερώτημα, στο οποίο μάλλον δεν θα πάρω απάντηση. Είναι ένα μικρό «εργάκι», όπως είπατε, ή ένα πολύ σημαντικό έργο, όπως είπατε στη συνέχεια; 
ΣΤΑΥΡΟΣ ΜΙΧΑΗΛΙΔΗΣ: Άλλο το μικρό, άλλο το σημαντικό. Μικρό, αλλά σημαντικό. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Αν είναι ένα σημαντικό έργο, πρέπει να περιγράψεις το μέγεθός του. Για τι μιλάμε εδώ; Μιλάμε για έναν διάδρομο με χίλια δυο προβλήματα, για έναν διάδρομο ο οποίος -αν δεν κάνω λάθος- έχει μήκος περίπου 1.577 μέτρα και ο οποίος θα γίνει 1.800 μέτρα. Όταν λέμε ότι θα γίνει 1.800 μέτρα, δεν σημαίνει ότι θα κάνουμε μόνο μια επέκταση. Σημαίνει ότι θα ξηλώσουμε και όλο τον παλιό διάδρομο και θα κάνουμε μια ανακατασκευή στο σύνολο του μήκους. 
Αυτό δεν είναι ένα εύκολο έργο, είναι δύσκολο έργο. Και είναι πολύ περισσότερο δύσκολο, όταν έχει να συνδυαστεί με τουλάχιστον άλλες δύο εργολαβίες οι οποίες υπήρχαν στην περιοχή και αφορούσαν την περιφέρεια και με δίκτυα τα οποία βρέθηκαν μέσα και τα οποία δεν είχαν προϋπολογιστεί στη θέση που είναι και έπρεπε και αυτά να μετακινηθούν, χωρίς αυτό να είναι αρμοδιότητα του Υπουργείου Υποδομών και Μεταφορών. Υπήρξαν καθυστερήσεις για όλα αυτά, γιατί μιλάμε για έναν διάδρομο προσαπογειώσεων, ο οποίος κατασκευάστηκε όποτε κατασκευάστηκε, με δεκάδες υποσκαφές από κάτω, με τεχνικά προβλήματα, τα οποία έπρεπε να λυθούν. Αυτά δεν είναι τόσο απλά όσο εσείς τα περιγράφετε. 
Εν πάση περιπτώσει, αυτό δεν είναι «εργάκι» και λυπάμαι αν ένα πολύ σημαντικό έργο για τη Χίο το λέτε εσείς «εργάκι». Τι έχουμε, λοιπόν, να κάνουμε; Έχουμε να κάνουμε ένα δύσκολο έργο σε ένα αεροδρόμιο εν λειτουργία. Δεν είναι εύκολο, είναι πάρα πολύ δύσκολο. Είναι δύσκολο και μέχρι τώρα αυτό έγινε σε ό,τι αφορά την επέκταση και τα χωματουργικά της επέκτασης. Πλην όμως, όταν πάμε να ξηλώσουμε τον διάδρομο, έχουμε να λύσουμε κάποια συγκεκριμένα ζητήματα. Ποια; Ή θα αφήσεις έναν μικρό διάδρομο, ώστε να έχεις ένα πεδίο εργασίας, ή θα τον ξηλώσεις όλο. 
Η αρχική σκέψη, λοιπόν, ήταν να μείνει ένας μικρός διάδρομος. Έπρεπε να ερωτηθούν οι αεροπορικές εταιρείες από την ΥΠΑ: Μπορείτε να προσαπογειώσετε τα αεροπλάνα σας σε αυτό τον μικρό διάδρομο των 873 μέτρων από τη μια μεριά και των 887 μέτρων από την άλλη; Δεν υπήρξε θετική απάντηση. Εγώ σας λέω ότι, ναι, οι πιλότοι μπορούν να το κάνουν, αλλά σε περίπτωση που υπάρχει υγρασία, σε περίπτωση που η θερμοκρασία έχει ένα συγκεκριμένο μέγεθος, υπάρχουν προβλήματα και δεν μπορεί κανένας να εγγυηθεί την ασφάλεια αυτών των πτήσεων. 
Επειδή, λοιπόν, δεν υπήρξε σαφής απάντηση, έγινε η συνεννόηση με την ΥΠΑ και επιλέχθηκε το κλείσιμο του αεροδρομίου από το βράδυ της 15ης Νοεμβρίου του προσεχούς μηνός δηλαδή, μέχρι και τις 15 Μαρτίου. Αυτή είναι η επιλογή η οποία έγινε και έγινε αυτή η επιλογή, διότι είναι αντιληπτό ότι αυτό που έχει αξία για τη Χίο είναι να λειτουργήσει το νησί το Πάσχα -που φέτος πέφτει τον μήνα Μάιο- και φυσικά να μείνει ανεπηρέαστη η τουριστική περίοδος. 
Αυτή ήταν η επιλογή. Δεν είναι εύκολη επιλογή, αλλά ξέρετε και όποιο οδικό έργο κάνεις εν λειτουργία -να σας πω τον ΒΟΑΚ, να σας πω το flyover της Θεσσαλονίκης;-, δεν υπάρχει περίπτωση να μην ταράξεις τα νερά, να μην υπάρξει μια αναστάτωση, να μην υπάρξει ένα πρόβλημα. 
Ασφαλώς, οι Χιώτες έχουν δίκιο. Πρέπει να υπάρξουν εναλλακτικές λύσεις. Νομίζω ότι οι συνεννοήσεις οι οποίες γίνονται αυτή την περίοδο με το Υπουργείο Ναυτιλίας, το οποίο είναι το αρμόδιο να υποκαταστήσει τις αεροπορικές μετακινήσεις με κάποια πλοία, θα φέρουν ένα αποτέλεσμα πολύ πριν τις 15 Νοεμβρίου. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ,. 
Πριν σας δώσω τον λόγο, κύριε συνάδελφε, μια ανακοίνωση: Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, δεκαέξι μαθήτριες και μαθητές και δύο συνοδοί εκπαιδευτικοί από το 4ο Γυμνάσιο Γαλατσίου.
Η Βουλή σάς καλωσορίζει, παιδιά και σας εύχεται καλή πρόοδο. 
(Χειροκροτήματα από όλες τις πτέρυγες της Βουλής)
Κύριε συνάδελφε, έχετε τον λόγο για τη δευτερολογία σας. 
ΣΤΑΥΡΟΣ ΜΙΧΑΗΛΙΔΗΣ: Ευχαριστώ, κύριε Πρόεδρε. 
Κύριε Ταχιάο, είστε αμετανόητος. Έχετε την άποψη ότι στα νησιά μας ταξιδεύουμε μόνο καλοκαίρι. Δεν συναισθάνεστε την ανικανότητά σας. Όλα τα έργα της Χίου τα επιβλέπει το Υπουργείο σας. Σε όλα αποτύχατε, 100% αποτυχία! 
Με κομπορρημοσύνη παραδώσατε πριν έναν χρόνο το κτίριο των αφίξεων-αναχωρήσεων. Είδαμε την κατάσταση, γελοιοποιηθήκατε σε όλη την Ελλάδα. Και αντί να ανασκουμπωθείτε και να τελειώσετε έναν διάδρομο 250 μέτρων, αδικαιολόγητα και ξαφνικά μάς οδηγείτε σε έναν ξαφνικό θάνατο αναστέλλοντας για τέσσερις ολόκληρους μήνες, όπως είπα, τη λειτουργία του αεροδρομίου.
Εγγυάστε ότι 16 Μαρτίου θα προσγειωθεί το αεροπλάνο για να κάνει δρομολόγιο; Η εταιρεία, που ρώτησα τον κ. Ντινόπουλο, είπε, όχι, δεν το εγγυώμαι. Εσείς το εγγυάστε; Πείτε το αν το πιστεύετε!
Σε χίλιες οκτακόσιες μέρες -ήταν τριάντα δύο μήνες, το πήγατε στους εξήντα- έχετε εκτελέσει, όπως είπα, το 40%. Και σε εκατόν είκοσι μέρες θα τελειώσετε το υπόλοιπο 60%; Σας είπα και στην τηλεοπτική εμφάνισή μας πριν λίγο ότι τον ίδιο μήνα ξεκίνησε η «LAMDA» στο Ελληνικό και έχει σηκώσει πολυκατοικίες, ουρανοξύστες, λιμάνια κι εσείς 200 μέτρα δρόμο δεν το έχετε καταφέρει! 
Η Χίος δεν είναι βραχονησίδα. Είναι ένα νησί ιστορικό, ένας μαρτυρικός τόπος πενήντα χιλιάδων κατοίκων και βρίσκεται -που δεν το συνειδητοποιείτε- στην εσχατιά του Ανατολικού Αιγαίου και μέσα «στο στόμα του λύκου», που μας επιβουλεύεται συνέχεια! Με ποια λογική μάς μαντρώνετε όχι για τέσσερις, αλλά ενδεχομένως για έξι και για οκτώ μήνες; Πώς θα μετακινούνται τα εκατοντάδες στελέχη των ναυτιλιακών εταιρειών που εργάζονται, που προτιμούν να μείνουν στη Χίο οι οικογένειες, και πηγαινοέρχονται για να εργαστούν; Πώς θα εξυπηρετηθούν οι επιχειρηματίες, οι στρατιώτες μας-φύλακες του νησιού, οι φοιτητές, οι καθηγητές των πανεπιστημιακών σχολών, οι χρόνια πάσχοντες, οι έχοντες ανάγκη ιατρικής περίθαλψης πέραν των δυνατοτήτων του νοσοκομείου της Χίου, οι ποντοπόροι ναυτικοί μας που ξαφνικά τους λένε «φύγε να πας στην τάδε ήπειρο να πιάσεις ένα πλοίο»; 
Δεν σκεφτήκατε ούτε καν, όπως συνέβη στα άλλα έργα που εποπτεύετε και έχετε αποτύχει, ότι μπορεί και ο εργολάβος να εγκαταλείψει γιατί δεν θα μπορεί να τελειώσει. Τι θα κάνετε; Πόσα χρόνια θα μας αφήσετε χωρίς αεροδρόμιο; Και τι μέτρα έχετε πάρει; Με το Υπουργείο Ναυτιλίας έχετε ξεκινήσει τίποτα; Καμία κουβέντα δεν έχετε ξεκινήσει! Άσε που είναι «Ναυτιλίας και Νησιωτικότητας» στα λόγια και είναι αόρατο!
Κύριε Ταχιάο, πάρτε σήμερα πίσω την απαράδεκτη αυτή ΝΟΤΑΜ. Ανασκουμπωθείτε και δείτε πώς θα μεγαλώσει το εργοτάξιο, πώς θα δουλεύει νύχτα μέρα. 
Δεν ξέρω τι θα κάνετε, όπως δεν συνέβη σε κανένα άλλο αεροδρόμιο της Ελλάδος, έτσι δεν θα πρέπει να συμβεί και να κλείσει καθολικά και με κίνδυνο για τόσο μεγάλο διάστημα, τέσσερις, οκτώ μήνες, όπως είπα και να πάμε παρακάτω.
Και κάτι άλλο: Επειδή ως Υφυπουργός Υποδομών υπόλογος για τα έργα της Χίου αποδειχθήκατε ανεπαρκής εκ των πραγμάτων και προΐσταστε και σε ένα σύστημα ύποπτα ανάξιο και αναξιόπιστο για να κάνει τα έργα που έχετε ξεκινήσει επτά χρόνια και δεν έχετε τελειώσει τίποτα, ζητούμε από τον Πρωθυπουργό να σας απαλλάξει από τα καθήκοντά σας. Και να γνωρίζετε ότι στη Χίο είστε persona non grata!
(Στο σημείο αυτό ο Βουλευτής κ. Σταύρος Μιχαηλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
Ορίστε, κύριε Υφυπουργέ, έχετε τον λόγο.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Καλά, δεν θα παρακολουθήσω τον τελευταίο λίβελλο.
Επιτρέψτε μου να πω λίγο, κύριε Μιχαηλίδη, ότι ή δεν αντιλαμβάνεστε ή δεν θέλετε να αντιληφθείτε -πιθανότερο είναι το πρώτο- ή λαϊκίζετε. Εγώ το πρώτο βάζω πιθανότερο, διότι δεν μπορεί να έρχεστε και να ξαναλέτε σε αυτήν την Αίθουσα ότι είναι ένα εργάκι διακοσίων πενήντα μέτρων. Για το όνομα του Θεού! Είναι η ανακατασκευή του αεροδρομίου. Πρέπει να σας πω ότι σε όλα τα αεροδρόμια της χώρας όταν γίνονται παρεμβάσεις σε διαδρόμους προσαπογειώσεων, υπάρχουν περιορισμοί στην κυκλοφορία των αεροπλάνων, στις μετακινήσεις, σε όλα τα αεροδρόμια της χώρας. Να σας πω πού: Στα αεροδρόμια που κάνουμε τώρα την άρση των DATS της EASA; Πού; Στα Χανιά; Σε ποιο; Σε νησιωτικές περιοχές. Να σας πω για το αεροδρόμιο της Θεσσαλονίκης, όπου υπήρξαν αντίστοιχοι περιορισμοί και αντίστοιχα κλεισίματα, όταν έπρεπε να γίνει διασταύρωση του «1028» με τον άλλο διάδρομο προσαπογειώσεων; Μιλάμε για ένα νησί το οποίο έχει έναν διάδρομο μόνο, δεν έχει δύο, δεν είναι ένα μεγάλο αεροδρόμιο, δεν έχει καν ούτε τροχόδρομο, ο οποίος θα μπορούσε εναλλακτικά να λειτουργήσει σε σχέση με τον διάδρομο προσγείωσης.
ΣΤΑΥΡΟΣ ΜΙΧΑΗΛΙΔΗΣ: Εσείς υποσχεθήκατε ότι…
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Ακούστε λίγο, κύριε Μιχαηλίδη: Ή θα λέτε τα πράγματα όπως έχουν ή θα συνεχίσετε σε αυτόν τον δρόμο, αυτών των λιβέλλων, στους οποίους κατά καιρούς επιδίδεστε, ο οποίος δεν οδηγεί πουθενά. Σας είπα ξανά ότι τα αντικειμενικά προβλήματα τα οποία οδήγησαν στην καθυστέρηση βρίσκονταν στη Χίο. Εγώ δεν θα σας βάλω να τα συζητάτε ούτε με την περιφέρεια ούτε με τον δήμο σε τι αυτό αφορούσε και αν προχωρούσε, δεν θα προχωρούσε ένα έργο. Σας είπα και στην τηλεόραση, αφού πλέον αναφέρεστε και στην τηλεόραση. Αισθάνομαι, δηλαδή, σαν να σας κάνουμε φροντιστήριο. Τα είπαμε στην τηλεόραση, τα λέμε εδώ μέσα. Επιμένετε στο ίδιο παραμύθι των διακοσίων πενήντα μέτρων του διαδρόμου. Σας είπα και στην τηλεόραση ότι τα έργα αυτά εκτελούνται με ένα πολύ συγκεκριμένο καθεστώς, το καθεστώς αυτό λέγεται 4412, είναι ο νόμος εκείνος ο οποίος έχει ενσωματώσει τις ευρωπαϊκές Οδηγίες. Δεν μπορείς να ξεφύγεις από αυτόν τον νόμο.
Χαίρομαι που σας έχει μείνει κάτι από τις καταβολές σας τις προηγούμενες, όταν ήσασταν από αυτήν την πλευρά της Βουλής, χωρίς να έχετε εκλεγεί, αλλά εδώ προσπαθούσατε να μπείτε. Χαίρομαι πάρα πολύ, λοιπόν, που έρχεστε και αξιολογείτε θετικά ένα ιδιωτικό έργο, αλλά στα ιδιωτικά έργα υπάρχει κάποιος ο οποίος βάζει τα λεφτά, τα βάζει όποτε θέλει, όπως θέλει, χωρίς διαδικασίες και μπορεί να ξεπεράσει και προβλήματα τρίτων, χρηματοδοτώντας τα.
ΛΙΑΝΑ ΚΑΝΕΛΛΗ: Πολύ ωραία, εκπαιδεύστε τον κόσμο για το πώς γίνονται τα ιδιωτικά έργα, χωρίς έλεγχο, χωρίς τίποτα! Μπράβο!
ΠΡΟΕΔΡΕΥΩΝ (Βασίλειος Βιλιάρδος): Κυρία συνάδελφε, μην επεμβαίνετε, σας παρακαλώ!
ΛΙΑΝΑ ΚΑΝΕΛΛΗ: Συγγνώμη!
ΠΡΟΕΔΡΕΥΩΝ (Βασίλειος Βιλιάρδος): Συνεχίστε, κύριε Υπουργέ.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Νομίζω, κυρία Κανέλλη, ότι δεν ανακαλύπτετε τώρα τον καπιταλισμό. Μιλάμε για ελεύθερη οικονομία, στα λεφτά των ιδιωτών προφανώς δεν βάζει χέρι το κράτος για το πώς τα αξιοποιούν.
ΛΙΑΝΑ ΚΑΝΕΛΛΗ: Εσείς λέτε ελεύθερη, εγώ λέω ασύδοτη!
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Καλά, θα τα πούμε μετά. Αν θέλετε, κάντε ερώτηση, θα απαντήσω.
Κύριε Μιχαηλίδη, μπορεί να συνεχίζετε το ίδιο τροπάριο, μπορείτε να κάνετε ό,τι θέλετε, μπορεί να κηρύσσετε τον έναν persona non grata, τον άλλο δεν ξέρω τι, αλλά νομίζω ότι κάποια στιγμή πρέπει να σοβαρευτείτε. Σας είπα ότι για αυτό το οποίο εσείς έρχεστε και επαναλαμβάνετε τώρα στη Βουλή εδώ πέρα για το αεροδρόμιο ότι έτρεχαν νερά, οι ευθύνες είναι εκεί και οι ευθύνες είναι στη Χίο, γιατί κάποιος δεν πήγε να καθαρίσει το δώμα και πλημμύρισε και τα νερά πέρασαν μέσα στις ψευδοροφές και έτρεχαν από εκεί. Η κατασκευή είναι εξαιρετική με προδιαγραφές και με πρωτόκολλα συντήρησης που κανένας δεν τα κράτησε.
Εάν δεν τα αντιλαμβάνεστε αυτά, λυπάμαι, κύριε Μιχαηλίδη, αλλά δεν μπορώ να συνεχίσω το φροντιστήριο. Νομίζω ότι η Βουλή δεν είναι φροντιστήριο. Και αν νομίζετε ότι κάνετε πολιτική με το να επαναλαμβάνετε πράγματα αστήριχτα και πράγματα τα οποία στο μόνο στο οποίο κατατείνουν είναι στο να καλλιεργείτε έναν λαϊκισμό χωρίς αντίκρισμα, δεν πρόκειται να σας παρακολουθήσω.
Ευχαριστώ.
ΣΤΑΥΡΟΣ ΜΙΧΑΗΛΙΔΗΣ: Έχει αποδειχθεί η ανικανότητά σας!
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Θα συνεχίσουμε με τη δεύτερη με αριθμό 47/8-10-2026 επίκαιρη ερώτηση πρώτου κύκλου της Βουλευτού Α΄ Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Γαρυφαλλιάς (Λιάνας) Κανέλλη προς τον Υπουργό Υποδομών και Μεταφορών με θέμα: «Για τα ζητήματα ασφάλειας των κατοίκων της Κυψέλης που προέκυψαν κατά την κατασκευή της Γραμμής 4 του Μετρό».
Ορίστε, κυρία Κανέλλη, έχετε τον λόγο.
ΛΙΑΝΑ ΚΑΝΕΛΛΗ: Ευχαριστώ, κύριε Πρόεδρε. Μην ξεχνάτε και το «Λιάνα», γιατί τώρα μετά από πεντακόσια χρόνια το «Γαρυφαλλιά» δύσκολα το ακούω.
Η σημερινή ερώτηση γίνεται από το ΚΚΕ, για να τεθεί τέρμα σε έναν εμπαιγμό των κατοίκων των πολυκατοικιών της Κυψέλης, που είναι χτισμένες οι πιο πολλές από αυτές από παλιά, πολύ πριν από τον αντισεισμικό κανονισμό, πολύ πριν από το 1983 όπου ισχύει αυτός. Και αυτήν τη στιγμή δεν ξέρουν αν είναι σε σπίτι που θα πέσει, αν είναι σε σπίτι που κινδυνεύει, αν μπορούν να μείνουν, πόσο θα μείνουν, τι ζημιές έχουν σημειωθεί, τι έχει προκληθεί από τον Μετροπόντικα.
Δεδομένα είναι δύο πράγματα, ότι το έργο πρέπει να γίνει, εξυπηρετείται ο κόστος στις μετακινήσεις, οφείλει να γίνει, θα μπορούσε να είχε γίνει και πολύ περισσότερο και δεύτερο αξίωμα ουσιαστικό είναι ότι το αστικό κράτος στα μεγάλα έργα, στα μικρά, στα μεσαία, σε οποιοδήποτε έργο, από την ώρα που έχει στόχο το κέρδος, εξ ορισμού είναι εχθρικό.
Όσον αφορά τους κατοίκους της Κυψέλης, λοιπόν, ογδόντα επτά είναι οι επηρεαζόμενες πολυκατοικίες από τον Μετροπόντικα. Σε τριάντα πέντε είπατε ότι θα κάνετε έλεγχο, σε είκοσι ήταν το μίνιμουμ. Φτάσαμε να μιλάμε για δεκατέσσερις στις οποίες έχει γίνει έλεγχος. Ούτε οι αρμόδιοι ούτε οι κάτοικοι έχουν όλα τα στοιχεία αυτού του ελέγχου στα χέρια τους. Το πρώτο πράγμα που ζητάμε είναι να πάρουν στα χέρια τους αυτό. Έχουν δει να γκρεμίζονται κτίσματα και κτίρια απ’ άκρου εις άκρον στην Ελλάδα σε μια Αθήνα γεμάτη χρέπια, σε μια πρωτεύουσα κράτους όπου είναι επικίνδυνο να ζεις και να αναπνέεις. Και όταν δεν είναι επικίνδυνο, είναι πανάκριβο και όταν είναι πανάκριβο, είναι δολοφονικό.
Και επειδή το έργο είναι γιγάντιο, εδώ δεν μιλάμε για εργολάβους, μιλάμε για κοινοπραξίες, μιλάμε για αναδόχους, μιλάμε για μία σειρά από τέτοια πράγματα. Έχουμε απαίτηση να δοθούν όλα τα έγγραφα όλων των μελετών και την ίδια στιγμή να γίνει και ένας απόλυτα προσεγμένος, ειλικρινής, επιστημονικός και πολιτικά υπεύθυνος όχι απλώς διάλογος, κατάθεση καταλόγου πράξεων και ενεργειών για το πότε θα γίνει και τι θα γίνει σε επίπεδο επισκευών.
Δεν μπορεί να ζει κάποιος σε ένα σπίτι που τρέμει η γης από κάτω του. Δεν έχει σημασία αυτήν τη στιγμή αν αποφασίσατε επιτέλους μετά από μήνες να μην το κουκουλώσετε άλλο, γιατί δεν πάει, σηκώθηκε ο κόσμος. Σηκώθηκε και η λογική στην Κυψέλη. Δεν μπορείτε άλλο να το κουκουλώσετε ότι δεν υπάρχει πρόβλημα. Υπάρχουν επαρκείς γνώσεις σήμερα και στον τελευταίο μέσο πολίτη που δεν είναι ούτε αρχιτέκτονας ούτε μηχανικός ούτε τοπογράφος ούτε ειδικός στα βάθη και που δεν είναι ο λόρδος που φέρατε, γιατί φέρατε και έναν λόρδο μετά από επτά μήνες να μας πει πώς σκάβουν και σε ποιο βάθος πρέπει να σκάψουν. Και μιλάμε για μία σοβαρή πολιτεία που κουβαλάει λόρδους εδώ από την Αγγλία που έχει πείρα να μας πει πώς γίνονται τα μετρό;
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία συνάδελφε.
Ορίστε, κύριε Υπουργέ, έχετε τον λόγο.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κυρία Βουλευτά, μάλλον -και δεν το χρεώνω σε εσάς προσωπικά αυτό, στο ΚΚΕ, εφόσον λέτε ότι το ΚΚΕ έκανε την ερώτηση- έρχεστε λίγο καθυστερημένα στο θέμα, διότι το θέμα αυτό ούτε πρώτη φορά συζητιέται στη Βουλή ούτε είναι ένα θέμα το οποίο έχει μείνει εκτός δημοσιότητας ούτε είναι ένα θέμα στο οποίο έχουν μείνει αναπάντητα ερωτήματα. Όποια ερωτήματα ήταν δυνατόν να απαντηθούν απαντήθηκαν.
Πρέπει να σας πω -και νομίζω ότι το αντιλαμβάνεστε- ότι στα τεχνικά θέματα οι απαντήσεις δεν είναι τόσο εύκολες όσο οι πολιτικές αψιμαχίες στη Βουλή, όσο εύκολα μπορεί κανένας μέσα στη Βουλή να έρθει και να αναπτύξει ένα επιχείρημα που μπορεί να έχει βάση ή να μην έχει βάση, ή να έρθει και να εκφωνήσει έναν λίβελλο εναντίον του πολιτικού του αντιπάλου. Ένα τεχνικό θέμα θέλει μελέτη, η μελέτη θέλει ωρίμανση και η ωρίμανση θέλει τον χρόνο της. Νομίζω ότι αυτό το αντιλαμβάνεστε πάρα πολύ καλά, γιατί είστε μια πολύ έξυπνη γυναίκα και μάλιστα με μεγάλη διαδρομή.
Λοιπόν, θα προτιμούσα να μιλήσουμε σε αυτή τη βάση. Ουδέποτε απεκρύβη το θέμα. Αντιθέτως, όταν συμφωνήσαμε στην έκταση του προβλήματος, υπήρξε διαστρέβλωση απόψεων -προσωπικών δικών μου και άλλων, η οποία διαχύθηκε, χωρίς ποτέ να αντικατοπτρίζει αυτό το οποίο ειπώθηκε.
Εξαρχής, είναι σίγουρο ότι σε κανέναν δεν αρέσει. Εσείς το λέτε από κάτω να τρίζουν τα θεμέλια του σπιτιού του -δεν θυμάμαι πώς το είπατε- εγώ το λέω να μένεις σε ένα σπίτι με ρωγμές ή να μην ανοίγουν οι πόρτες. Το έχουμε εξηγήσει από την αρχή αυτό και έχουμε πει ότι υπάρχει σαφέστατη υποχρέωση μέσα από τη σύμβαση να υπάρξει πλήρης ανάταξη των βλαβών.
Οι βλάβες, όπως ορθά το λέτε, πρέπει να καταγραφούν και πρέπει αυτή η καταγραφή να δοθεί στους ενδιαφερομένους. Αυτό έχει ξεκινήσει. Έχουν γίνει τέτοιες συζητήσεις με όσους άνοιξαν τα διαμερίσματά τους και από την πλευρά των μηχανικών του έργου στο πεδίο, αλλά και βεβαίως μετά από συνάντηση που είχαμε στο γραφείο μου με τους ενδιαφερομένους, με τους θιγέντες και στην οποία συμφωνήθηκε ότι θα υπάρξουν πραγματογνωμοσύνες του Τεχνικού Επιμελητηρίου.
Οι πραγματογνωμοσύνες του Τεχνικού Επιμελητηρίου κατέγραψαν τις βλάβες. Υπάρχει ο αντίλογος ότι τις κατέγραψαν δειγματοληπτικά. Μα, ακόμα και να γινόταν πλήρης μελέτη, δειγματοληπτική είναι η καταγραφή των προβλημάτων και από εκεί και πέρα, ο μακροσκοπικός έλεγχος έρχεται και βάζει τα ποσοτικά χαρακτηριστικά αυτών των συγκεκριμένων βλαβών. Αυτά έχουν γίνει σε έναν πολύ μεγάλο βαθμό και προχωρούν.
Κανένας δεν απέκρυψε ούτε τον αριθμό των κτισμάτων τα οποία έχουν προβλήματα. Τριάντα πέντε κτίρια έχουν ελεγχθεί εξαρχής από τους μηχανικούς του πεδίου. Και έχω πει σε αυτή την Αίθουσα ότι θα υπάρξει αποκατάσταση, η οποία θα φέρει τα κτίρια σε φέρουσα ικανότητα η οποία είναι καλύτερη από αυτή που είχαν πριν περάσει ο μετροπόντικας, με δαπάνες της αναδόχου εταιρείας, της κοινοπραξίας, όπως λέει η σύμβαση. Αυτά τα έχουμε πει εδώ.
Επίσης, επιτρέψτε μου να πω κάτι, ότι δεν είναι συνηθισμένο ένα μέλος της Κυβέρνησης να πηγαίνει σε ένα δημοτικό σύμβουλο και να κάθεται με τις ώρες και να εξηγεί τι ακριβώς έχει συμβεί ή να ακούει οτιδήποτε μέσα στο δημοτικό συμβούλιο. Το έκανα αυτό. Δεν έχουμε αποκρύψει τίποτα, δεν έχουμε κουκουλώσει τίποτα.
Αυτό το οποίο θέλουμε είναι να λύσουμε το πρόβλημα και το πρόβλημα δεν είναι μόνο το πώς θα αποκατασταθούν οι ζημιές, που είναι πολύ μεγάλο θέμα για τους κατοίκους και το αντιλαμβάνομαι -το επαναλαμβάνω αυτό- και είναι και για εμάς, αλλά είναι και πως θα επανεκκινήσει ο μετροπόντικας, γιατί και εσείς καλά το είπατε, ότι το Μετρό -η Γραμμή 4- είναι πάρα πολύ σημαντικό για γειτονιές οι οποίες έχουν ανάγκη ένα μητροπολιτικό μέσο δημόσιας συγκοινωνίας για να κινηθούν.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Κυρία Κανέλλη, έχετε τον λόγο.
ΛΙΑΝΑ ΚΑΝΕΛΛΗ: Κύριε Υπουργέ, δεν ξέρω ποιοι συμφωνήσετε. Ξέρω ότι έχετε την ιδιότητα να έχετε περάσει επαγγελματικά από την «Αττικό Μετρό». Δεν με ενδιαφέρει. Έχετε περάσει από την «Αττικό Μετρό»; Άρα, αφού έχετε περάσει από την «Αττικό Μετρό», ξέρετε και περισσότερα από τα μέσα.
Επομένως, μη μου παρουσιάζετε σαν ηρωική πράξη ότι πήγατε και καθίσατε για να κάνετε τη δουλειά σας πολλές ώρες και δεν έχει πάει άλλος Υπουργός. Τι θέλετε να σας πω; Μπράβο; Συγχαρητήρια; Μπράβο που πήγατε και κάτσατε!
Μου μιλάτε για ωρίμανση στα σοβαρά; Εγώ σας ζήτησα ακριβές χρονοδιάγραμμα αποζημίωσης, να έρθετε εδώ και να μου πείτε τόσοι άνθρωποι έχει αποφασιστεί ότι πρέπει να μετακινηθούν για τόσο χρονικό διάστημα και θα αποζημιωθούν για αυτό και θα τους βρούμε τρόπο να πάνε να μείνουν κάπου. Έχουν παιδιά, έχουν σχολεία από πίσω. Δεν μπορεί ξαφνικά να περιμένουν να ωριμάσει.
Η ωρίμανση των κερδών, κατ’ αρχήν, δεν σταματάει ποτέ και μέχρι να ωριμάσουν οι συνθήκες για να βγουν τα απαιτούμενα κέρδη μη μου το παρουσιάζετε ότι θα είναι με έξοδα του αναδόχου, γιατί υπάρχει άρθρο στη σύμβαση -και αυτό εμείς, επίσης, σας ζητάμε- το οποίο λέει ότι σε περίπτωση προβλημάτων, θα καταβληθούν από πού; Από τους Έλληνες φορολογούμενους; Θα μου το αποκλείσετε εδώ ότι δεν θα μετακυλήσετε το βάρος και την αποζημίωση των ανθρώπων πάλι στις ίδιες τους τις πλάτες διά της συμπληρωματικής -κοινώς πανωπροίκι- σύμβασης που θα κάνετε και που προβλέπεται μέσα στη σύμβαση; Πότε θα αποζημιωθούν; Πόσο θα αποζημιωθούν μέχρι τότε και ό,τι τραβάνε και ό,τι αγωνία έχουν;
Πηγαίνετε να κοιμηθείτε κάτω από αυτές τις συνθήκες. Πηγαίνετε να προσεύχεστε κάθε βράδυ σε έναν άγνωστο ή γνωστό Θεό να μην κάνει ούτε δύο ούτε μισό ούτε ένα Ρίχτερ σε περίπτωση που κάτι συμβεί και θα τους έρθει στο κεφάλι το σαθρό έδαφος και η μεγάλη τρύπα.
Και όταν μιλάμε για ωριμάνσεις, όταν σχεδιαζόταν το έργο επιστημονικά, ξέρουμε τι κόστος έχει, όταν πάει βαθύτερα και καλύτερα, που θα έρθει τώρα να μας το πει ο λόρδος.
Επομένως, πάμε στο πότε θα αποζημιωθούν, επί ποίου πράγματος θα αποζημιωθούν και για το ενδιάμεσο στάδιο αν πρέπει να μετακομίσουν κάπου και ποιος έχει εξασφαλίσει αυτά και αν απαλλαγούν στο μεταξύ από το να πληρώνουν ΕΝΦΙΑ, από το να πληρώνουν δημοτικά τέλη οι άνθρωποι που ζούσαν εκεί μέχρι πρότινος, που μπορεί να είναι και ριζωμένοι στην Κυψέλη. Οι Κυψελιώτες είναι η καρδιά της Αθήνας.
Επομένως, δεν είναι θέμα του αν έρθετε και ωριμάσουν οι συνθήκες. Είναι με τι ταχύτητα μπορούν να παρακολουθήσουν οι ίδιοι οι άνθρωποι τη ζωή τους με μέσα, έξοδα και τρόπο για τον οποίο δεν ευθύνονται.
Αυτό, λοιπόν, συνεπάγεται διαφάνεια, η οποία δεν σχετίζεται με το πότε δουλεύετε. Και δεν μου χαλάτε εμένα τη ζαχαρένια ούτε με θίγετε, όταν μου πείτε ότι τα έχετε ξαναπεί εδώ μέσα. Η επανάληψη μπορεί να είναι μήτηρ πάσης μαθήσεως, αλλά, όταν αφορά τα λαϊκά συμφέροντα, δεν πρόκειται ποτέ να μάθετε τίποτα, ακόμα και δυο χιλιάδες φορές να σας τα πει κάποιος και ένα πρωτοπόρο ΚΚΕ, το οποίο στέκεται στο πλευρό των ανθρώπων που υποφέρουν από έργα, από τα οποία κάποιος θα βγάλει λεφτά και μάλιστα πολλά.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Κανέλλη.
Έχετε τον λόγο, κύριε Υφυπουργέ.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κυρία Κανέλλη, έχει ενδιαφέρον η άποψή σας.
Θα μείνω σε κάτι που είπατε στην παρέμβαση που κάνατε προηγουμένως στον κ. Μιχαηλίδη για τα έργα των ιδιωτών τα μη κρατικά. Όταν το Κομμουνιστικό Κόμμα Ελλάδας έχτιζε τον Περισσό, υπήρχε το Δημόσιο από πάνω; Το Δημόσιο σας ήλεγχε τι κάνετε τα λεφτά του κόμματός σας ή από που έρχονταν τα λεφτά του κόμματός σας; Αυτό για να εξηγούμαστε.
ΛΙΑΝΑ ΚΑΝΕΛΛΗ: Τι σχέση έχει αυτό;
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Διότι Γιατί είναι ωραίο να παίζουμε ένα θέατρο εδώ πέρα μέσα.
ΛΙΑΝΑ ΚΑΝΕΛΛΗ: Ήταν οι εργάτες που έβαλαν τα λεφτά τους.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Είναι ωραίο να παίζει κανένας ένα θέατρο εδώ μέσα.
ΛΙΑΝΑ ΚΑΝΕΛΛΗ: Ήταν οι εργάτες που έβαλαν τα λεφτά τους.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Ακόμα χειρότερο αυτό που λέτε.
ΛΙΑΝΑ ΚΑΝΕΛΛΗ: Ήταν οι εργάτες που έβαλαν τα λεφτά τους.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Αν οι εργάτες το έκαναν με σταχανοβιστική διάθεση, είναι ακόμα χειρότερο!
ΛΙΑΝΑ ΚΑΝΕΛΛΗ: Ντροπή σας να βάζετε τον Περισσό στη θέση του Μετρό.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Αυτό είναι εκμετάλλευση!
ΛΙΑΝΑ ΚΑΝΕΛΛΗ: Δεν είναι κοινοπραξία το ΚΚΕ.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Λοιπόν, ακούστε.
ΠΡΟΕΔΡΕΥΩΝ (Βασίλειος Βιλιάρδος): Κυρία Κανέλλη, περιμένετε να ακούσετε την απάντηση.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Ακούστε, λοιπόν.
ΛΙΑΝΑ ΚΑΝΕΛΛΗ: Ντροπή σας να βάζετε τον Περισσό στη θέση του Μετρό!
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Καθόλου ντροπή μου! Καθόλου ντροπή μου! Είμαστε στην άλλη πλευρά της πολιτικής σκηνής. Δεν έχουμε κανέναν λόγο να παρακολουθούμε τις απόψεις σας ή να τις αποδεχόμαστε.
ΛΙΑΝΑ ΚΑΝΕΛΛΗ: Σαν δεν ντρέπεστε!
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Λοιπόν, έρχεστε συνέχεια και λέτε την ίδια ιστορία: Τα κέρδη, τα κέρδη, τα κέρδη.
Έχουμε πει, λοιπόν, εδώ μέσα ότι η κοινοπραξία…
ΛΙΑΝΑ ΚΑΝΕΛΛΗ: Κοινοπραξία είμαστε;
ΠΡΟΕΔΡΕΥΩΝ (Βασίλειος Βιλιάρδος): Κυρία Κανέλλη, δεν είναι τρόπος αυτός! Δεν γίνεται!
ΛΙΑΝΑ ΚΑΝΕΛΛΗ: Να ανακαλέσετε, κύριε Υπουργέ! Ξεπερνάμε και τα όρια!
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Όχι, δεν ανακαλώ τίποτα για το ΚΚΕ. Ό,τι είπα το εννοώ.
ΛΙΑΝΑ ΚΑΝΕΛΛΗ: Και εγώ το ίδιο!
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Λοιπόν, τότε γιατί; Για αυτό δεν ερχόμαστε εδώ πέρα, για να λέμε αυτά που εννοούμε; Πρέπει να ανακαλούμε, αν κάτι δεν αρέσει στο κόμμα του άλλου;
ΕΜΜΑΝΟΥΗΛ ΣΥΝΤΥΧΑΚΗΣ: Το εκλαμβάνουμε ως αδυναμία να απαντήσετε.
ΠΡΟΕΔΡΕΥΩΝ (Βασίλειος Βιλιάρδος): Κύριε Συντυχάκη, πολύ πάει!
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Συντυχάκη, νομίζω ότι είναι πολύ δυνατή προσωπικότητα η κ. Κανέλλη για να θέλει τη δική σας βοήθεια. Λοιπόν, αφήστε.
Προσέξτε. Για να πάμε λίγο στο συγκεκριμένο θέμα, έχω πει σε αυτή ακριβώς την Αίθουσα πριν από μία εβδομάδα ότι η Κοινοπραξία θα ελεγχθεί στην ανταπόκριση των υποχρεώσεών της. Θα ελεγχθεί. Η Κοινοπραξία είναι αυτή η οποία θα αντιμετωπίσει τα ζητήματα τεχνικά. Η Κοινοπραξία είναι αυτή η οποία, εάν χρειαστεί να μετακινηθούν -τώρα δεν χρειάζεται να μετακινηθούν, δεν έχει προκύψει από καμία πραγματογνωμοσύνη η ανάγκη εκκένωσης των κτιρίων- θα μεριμνήσει, όταν θα γίνονται εργασίες, εφόσον απαιτείται, να φύγουν από μέσα οι άνθρωποι, να κάνει τις απαραίτητες ενέργειες. Αυτή είναι η πραγματικότητα. Τα έχουμε πει εδώ μέσα.
ΛΙΑΝΑ ΚΑΝΕΛΛΗ: Πότε;
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Πότε; Μόλις αυτό ξεκινήσει.
Για να ξεκινήσει αυτό, κυρία Κανέλλη, χρειάζεται, πρώτον, μελέτες σε κάποιες περιπτώσεις…
ΛΙΑΝΑ ΚΑΝΕΛΛΗ: Πόσο;
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Εγώ δεν μπορώ να σας πω πόσο χρόνο θα πάρουν οι συγκεκριμένες μελέτες, γιατί κάθε περίπτωση είναι μια διαφορετική περίπτωση. Κάθε περίπτωση, κάθε κτίριο είναι διαφορετικό κτίριο, έχει διαφορετική συμπεριφορά στο φαινόμενο των καθιζήσεων, όπως θα έχει και διαφορετική συμπεριφορά στο φαινόμενο του σεισμού, όπως θα είχε και διαφορετική συμπεριφορά σε όποιον σεισμό γινόταν πριν τη διέλευση του μετροπόντικα.
Αυτό, λοιπόν, είναι το πραγματικό γεγονός το οποίο θα διαμορφώσει και τον χρόνο που χρειάζεται για την ωρίμανση, που ναι, επειγόμαστε να προχωρήσουμε σε αποκαταστάσεις στα σπίτια αυτών των ανθρώπων. Δεν είστε οι μόνοι οι οποίοι έχετε ενσυναίσθηση ή οι μόνοι οι οποίοι μοιράζεστε την αγωνία αυτών των ανθρώπων. Για όνομα του Θεού! Πρέπει να φοράς, δηλαδή, την αριστερή ταμπέλα για να το κάνεις αυτό;
ΛΙΑΝΑ ΚΑΝΕΛΛΗ: Ποιος σας μίλησε για αριστερές ταμπέλες;
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Είναι κανένας εδώ πέρα που πιστεύει ότι οι μηχανικοί του έργου ή οποιοιδήποτε πολιτικοί έχουν μια τόσο ψυχρή αντίληψη απέναντι στο θέμα; Πρώτοι από όλους εμείς θέλουμε να λυθεί το θέμα και έχουμε πει πώς θα λυθεί το θέμα.
Από την πλευρά των κατοίκων είναι το Ελληνικό Δημόσιο. Η «Ελληνικό Μετρό», στην οποία αναφέρεστε, είναι δημόσια εταιρεία, εταιρεία δημοσίου συμφέροντος.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Έχει μηχανικούς οι οποίοι είναι δημόσιοι υπάλληλοι, κυρία Κανέλλη, αν δεν το ξέρετε. Έχουν το καθεστώς του δημοσίου υπαλλήλου. Κανένας από αυτούς δεν θέλει να θέσει σε κίνδυνο κανέναν συμπολίτη του, κανένας από αυτούς δεν θέλει να προδώσει την τεχνολογική του και επιστημονική του επάρκεια. Αυτό σας το λέω γιατί έχετε συνηθίσει στο να τα ισοπεδώνετε όλα. Υπάρχει και η ευθύνη του προσώπου…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ. 
Θα συνεχίσουμε με την τέταρτη με αριθμό 79/12-10-2026 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας της Πλεύσης Ελευθερίας κ. Γεωργίας Κεφαλά προς τον Υπουργό Υποδομών και Μεταφορών με θέμα: «Ουρές στα διόδια, υποβαθμισμένη εξυπηρέτηση και έλλειψη διαφάνειας στην ηλεκτρονική είσπραξη (e-PASS/GRITS)». 
Κυρία Κεφαλά, έχετε τον λόγο.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε.
Καλημέρα, κύριε Υπουργέ. Είπατε πριν, στην προηγούμενη ερώτηση, απευθυνόμενος στην κ. Κανέλλη ότι θέλουμε όλοι να λύσουμε τα προβλήματα. Αυτό δεν βλέπουμε ακριβώς και γι’ αυτό σας πιέζουμε. Δεν νομίζουμε ότι πραγματικά θέλετε. 
Ένα από τα προβλήματα που έχουμε είναι οι αυξημένες τιμές στη βενζίνη και στο πετρέλαιο και βλέπουμε την Κυβέρνηση να κάνει υπεκφυγές διαρκώς. Αυτά που δώσατε χτες, τα δέκα λεπτά παραπάνω για τη βενζίνη, είναι σταγόνα στον ωκεανό και γι’ αυτό το θέμα, το θέμα ακριβώς της ακρίβειας, το οποίο εντοπίζεται και στα διόδια. Όπως πολύ καλά γνωρίζετε, αυξάνονται τα έσοδα των διοδίων διαρκώς και μάλιστα οι παρεχόμενες υπηρεσίες δεν είναι αυτές που θα έπρεπε να είναι. Αναρωτιόμαστε, λοιπόν, γιατί και τι κάνει ακριβώς το κράτος για να ελέγξει αυτήν την κατάσταση. Βλέπουμε ότι σχηματίζονται ουρές χιλιομέτρων -υπάρχουν δημοσιεύματα, τα έχω ζήσει και εγώ στα Μάλγαρα- και αναρωτιόμαστε τι ακριβώς συμβαίνει με τα e-PASS και πώς ελέγχεται στην πράξη η επάρκεια της εξυπηρέτησης. Και αυτό γιατί ξέρουμε ότι σε έγγραφη απάντηση της Διεύθυνσης Δ17 του Υπουργείου στις 26 Μαρτίου του 2026 αναφέρεται ότι η αρμόδια υπηρεσία ασκεί εποπτεία βάσει του προεδρικού διατάγματος 123 και λαμβάνει μηνιαίες εκθέσεις λειτουργίας. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Όμως, οι δημοσιευμένοι γενικοί όροι δεν παρέχουν καμία εικόνα για την οικονομική κατανομή των συναλλαγών. Αυτό είναι το πρόβλημα. Και οι τυχόν διαχωριστικές αμοιβές, προμήθειες μεταξύ των εμπλεκομένων εταιρειών δεν είναι αναφερόμενες μέσα σε αυτές τις εκθέσεις. Πώς ακριβώς ασκεί στην πράξη το Υπουργείο την εποπτεία, που το ίδιο αναγνωρίζει ότι διαθέτει; Θα θέλαμε να μας ενημερώσετε πάνω σε αυτό. Τι ακριβώς συμβαίνει με τα χρήματα που προπληρώνουμε στα διόδια με τα μηχανάκια ηλεκτρικής διέλευσης; Τι ακριβώς συμβαίνει με τα χρήματα που μαζεύουν οι εταιρείες; Τι ακριβώς συμβαίνει με τις διασταυρούμενες υπηρεσίες από πάροχο σε πάροχο; 
Ξέρουμε όλοι πολύ καλά, βέβαια, ότι η ΓΕΚ ΤΕΡΝΑ του πεθερού του κ. Γεραπετρίτη, του κ. Γουρζή, έχει όλο το δίκτυο σχεδόν, πάνω από 70%, αλλά νομίζω ότι υπάρχουν και ανταγωνιστικές εταιρείες. Τι ακριβώς συμβαίνει στα διόδια, λοιπόν, πείτε μας. Όταν, για παράδειγμα, ένας από την Αττική Οδό πάει στην Ολυμπία, ποιος ακριβώς κρατάει την προμήθεια από αυτήν την προπληρωμή των 50 ευρώ; Τι ακριβώς πάει στον δρόμο, τι ακριβώς πάει σε προμήθειες, τι ακριβώς πάει σε παρόχους; Γιατί δεν έχουμε καταλάβει πώς επιβαρύνεται ο Έλληνας καταναλωτής και οποιοσδήποτε περνάει από τον δρόμο. 
Μπορείτε να μας ενημερώσετε, λοιπόν, κύριε Υπουργέ, κάποια στιγμή για τα αποτελέσματα της Δ17 στα έτη 2025, 2026…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία συνάδελφε.
Κύριε Υπουργέ, έχετε τον λόγο.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κυρία Βουλευτά, όπως γνωρίζετε, υπάρχουν πολλές παραχωρήσεις και δεν υπάρχει μία εταιρεία η οποία ελέγχει τις παραχωρήσεις. Κάθε σχήμα είναι διαφορετικό σχήμα. Η Εγνατία Οδός, δηλαδή, στην οποία αναφερθήκατε -μέσω της αναφοράς στα Μάλγαρα- είναι ένας δρόμος στον οποίο η εταιρεία, στην οποία αναφερθήκατε, δεν είναι ο μόνος μέτοχος. Υπάρχει εκεί πέρα και συμμετοχή γαλλικής εταιρείας, της EGIS, σε συγκεκριμένη παραχώρηση και μάλιστα στη λειτουργία της συγκεκριμένης παραχώρησης υπάρχει και αντιστροφή των ποσοστών των δύο εταιρειών. Δηλαδή, τη λειτουργία την έχει κατά πλειοψηφία η EGIS, η γαλλική εταιρεία.
Δεν είναι όλα τόσο ισοπεδωτικά όσο τα παρουσιάζετε ούτε μια εταιρεία ελέγχει όλες τις παραχωρήσεις ούτε φυσικά αν το πάρουμε αθροιστικά η ίδια έχει συμμετοχή στο μεγαλύτερο μέρος. Πολλές εταιρείες έχουν θέσει παραχωρήσεις, κυρίως όμως αυτοί που λειτουργούν τις παραχωρήσεις είναι τα Special Purpose Vehicles, δηλαδή τα οχήματα ειδικού σκοπού, τα οποία έχουν δημιουργηθεί για τον σκοπό αυτό. 
Επίσης, πρέπει να σας πω ότι στους συντελεστές των παραχωρήσεων δεν πρέπει να θεωρείται ότι είναι μόνο η εταιρεία, είναι και οι τράπεζες. Υπάρχουν από πίσω οι τράπεζες, οι οποίες έχουν βάλει τα δανειακά κεφάλαια τα οποία έχουν χρειαστεί για όποια παρέμβαση έχει γίνει στις παραχωρήσεις αλλά και για τη λειτουργία τους και για ό,τι χρειάζεται να γίνει. Είναι αυτές οι οποίες έχουν χρηματοδοτήσει, επίσης, και τυχόν κεφαλαιακές αποδόσεις στο Δημόσιο, οι οποίες έχουν γίνει προκαταβολικά. Τα πάντα υπαγορεύονται από ένα χρηματοδοτικό μοντέλο, το οποίο ακολουθεί διά βίου την παραχώρηση και το οποίο κατά περιόδους ελέγχεται και επικαιροποιείται οποτεδήποτε χρειάζεται, όπως για να γίνει μια αναχρηματοδότηση ή να γίνει κάτι άλλο. 
Δεν είναι τόσο απλά τα πράγματα όσο το παρουσιάζετε, γιατί εσείς μένετε στη λογική, η οποία επικρατεί γενικώς, ότι πάμε πληρώνουμε 1,5 ευρώ και το 1,5 ευρώ πάει στην τσέπη μιας εταιρείας. Δεν είναι έτσι. Είναι πολύ πιο περίπλοκο το θέμα και είναι ένα χρηματοδοτικό μοντέλο το οποίο αυτό είναι που ελέγχεται διαρκώς. Αυτό το χρηματοδοτικό μοντέλο ελέγχεται και πάνω σε αυτό το χρηματοδοτικό μοντέλο, το οποίο έχει κάποιες συγκεκριμένες παραδοχές από τις οποίες δεν μπορεί να υπάρξει απόκλιση, υπάρχει η συζήτηση με το Υπουργείο.
Τώρα σε ό,τι αφορά τις τιμές των διοδίων, οι τιμές των διοδίων υπαγορεύονται από τις ίδιες συμβάσεις. Και πρέπει να ξέρετε ότι με εξαίρεση την Εγνατία, που είναι χαμηλότερη η χρέωση, η τιμή των διοδίων είναι κάτι παραπάνω αυτήν τη στιγμή από 6 λεπτά το χιλιόμετρο σε όλες τις παραχωρήσεις. Είναι ενιαία η τιμή και υπάγεται στην τιμαριθμική αναπροσαρμογή. Δεν έρχεται ο κάθε παραχωρησιούχος -φυσικά αυτό δεν αφορά στην γέφυρα που έχει μια διαφορετική χρέωση- και κατά βούληση αυξάνει το τίμημα ή το μειώνει. Είναι κάτι το οποίο υπαγορεύεται από το χρηματοδοτικό μοντέλο. 
Τώρα μέσα σε όλα αυτά υπάρχουν και συναλλαγές οι οποίες γίνονται με προπληρωμένες κάρτες με αυτά τα περίφημα μηχανάκια, τα e-PASS, με τα οποία περνάμε από τα διόδια. Όλες αυτές οι συναλλαγές, οι ηλεκτρονικές, καταγράφονται αμέσως στο myDATA. Είναι συναλλαγές οι οποίες είναι άμεσα ελέγξιμες και μεταξύ των εταιρειών παραχώρησης επειδή υπάρχει αυτή η διαλειτουργικότητα, η οποία έχει επιτευχθεί και την οποία εσείς μέσα την αναφέρετε -είναι το σύστημα GRITS-, ολες οι συναλλαγές οι οποίες γίνονται με την τεχνολογία Peer-to-Peer, όλες οι συναλλαγές εκκαθαρίζονται μεταξύ τους χωρίς να υπάρχει η παραμικρή χρέωση προς τον χρήστη και φυσικά οι τυχόν προμήθειες που προκύπτουν είναι θέμα το οποίο διακανονίζεται μεταξύ των παραχωρησιούχων.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Κυρία Κεφαλά, έχετε τον λόγο. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Δηλαδή δεσμεύεστε και λέτε ότι δεν υπάρχει καμία χρέωση στον καταναλωτή από όλα αυτά. Νομίζω, κύριε Υπουργέ, ότι σε καμία περίπτωση δεν έχετε δίκιο. Φυσικά δεν έχω τον χρόνο να αναλύσω τα 6 ευρώ που είπατε, γιατί σε κάθε περίπτωση είναι τελείως διαφορετικές οι εκκαθαρίσεις σε κάθε δρόμο, όπως λέτε και εσείς.
Εμείς ρωτήσαμε να μάθουμε το Εθνικό Σύστημα Διαλειτουργικότητας, που αναφέρατε και εσείς, τι εκθέσεις μας έχει δώσει. Γιατί δεν τα δημοσιεύετε αυτά τα πράγματα να τα μάθουμε και εμείς; Να μάθουμε ακριβώς τι συμβαίνει. Δηλαδή, σχετικά με την εποπτεία και τους ελέγχους της Δ17, τι ακριβώς καταγράφουν αυτές οι εκθέσεις; Καταγράφουν τις ουρές χιλιομέτρων που αποκάλυψαν διάφορα ρεπορτάζ; Καταγράφουν ότι η δυνατότητα πληρωμής χωρίς e-PASS δεν ταυτίζεται με την επαρκή λειτουργία των λωρίδων στην πράξη; Γιατί βλέπουμε δύο φυσικούς εισπράκτορες και δέκα για τα e-PASS.


Άρα σπρώχνετε τον κόσμο προς το «e-pass» αναγκαστικά, να σκάνε το πενηντάρικο ως προκαταβολή. Επιβάλατε ποτέ διορθωτικά μέτρα ή κυρώσεις στους παραχωρησιούχους για τις καθυστερήσεις ή απλώς παραλαμβάνετε τις εκθέσεις και πατάτε και μια σφραγίδα και τελειώνει η υπόθεση; Διότι η τήρηση των υποχρεώσεων λειτουργίας και ασφάλειας δεν απαιτεί τροποποίηση, φυσικά, της σύμβασης, αλλά απαιτεί πολιτική βούληση, η οποία δεν υπάρχει στη δική σας περίπτωση. 
Σχετικά με τη διαφάνεια στο GRITS και τις αμοιβές, επιχειρείτε να συγχέετε το ελληνικό σύστημα GRITS με την ευρωπαϊκή Οδηγία ΕΕΤS. Γνωρίζουμε πολύ καλά ότι το άρθρο 7 της Οδηγίας επιβάλλει διαφάνεια στη μεθοδολογία αμοιβής για τους παρόχους EETS. Το ερώτημά μας αφορά, βέβαια, αυτοτελώς το εθνικό σύστημα, το GRITS. Όταν ένας πολίτης, δηλαδή, γεμίζει το «e-pass» με 50 ευρώ στην Αττική Οδό και περνάει την Ολυμπία Οδό ή τη Νέα Οδό, ποιος κρατάει την προμήθεια; Πόση είναι αυτή η προμήθεια; Ποιος αμείβεται από τις διεταιρικές συναλλαγές; Πόσα, τελικά, δηλαδή καταλήγουν στην εταιρεία διαχείρισης;
Οι γενικοί όροι του GRITS που είναι δημόσια προσβάσιμοι κρύβουν την οικονομική κατανομή, κύριε Υπουργέ. Γιατί το Υπουργείο δεν ζητά τα συγκεντρωτικά οικονομικά στοιχεία διαλειτουργικότητας, για να διαπιστώσει αν η αύξηση της ηλεκτρονικής είσπραξης συνοδεύεται από κρυφές προμήθειες εις βάρος του Δημοσίου; Οι εταιρείες προφανώς μετακυλίουν το κόστος. Αποκλείεται να το πληρώνουν από μόνες τους. Και πού θα το μετακυλίουν το κόστος; Στους πολίτες ή στο Δημόσιο, σε ένα από τα δύο. Εταιρείες είναι, κέρδος χρειάζονται. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Την ώρα, λοιπόν, που αυξάνετε τις τιμές διοδίων -για παράδειγμα, η Πατρών-Ελευσίνας από 13,30 ευρώ δεν πήγε 13,80 ευρώ- προσφέρετε ταυτόχρονα λιγότερους εισπράκτορες, μεγαλύτερες ουρές και μηδενική διαφάνεια στις παρασκήνιες οικονομικές ροές των εταιρειών. 
Δεν ζητάμε, λοιπόν, να αποκαλυφθούν τίποτα εμπορικά μυστικά -δεν έχουμε και τον χρόνο να τα συζητήσουμε- αλλά ζητάμε τα αποτελέσματα των ελέγχων Δ17 για τα έτη 2025-2026 και την αιτιολογημένη θέση για την οικονομική διαφάνεια των αμοιβών διαλειτουργικότητας των GRITS. Αν δεν τα καταθέσετε, κύριε Υπουργέ, αποδεικνύεται ότι το Δημόσιο λειτουργεί ως απλός παρατηρητής των ιδιωτικών συμφερόντων και των παραχωρησιούχων. Αυτό συμβαίνει τελικά. Είναι κάτι στο οποίο μας έχετε συνηθίσει φυσικά και σε άλλες περιπτώσεις, γιατί δεν είναι το ευρωπαϊκό πλαίσιο αυτό. Εμείς θέλουμε να μας πείτε τι συμβαίνει με το εθνικό σύστημα. Η Δ17, εφόσον υπάρχει και έγγραφη παραδοχή ότι είναι…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία συνάδελφε.
Ορίστε, κύριε Υπουργέ, έχετε τον λόγο.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κατ’ αρχάς, θα ήταν παράλογο να έλεγα ότι δεν επιβαρύνονται οι χρήστες. Η λογική μιας παραχώρησης είναι ότι ο χρήστης πληρώνει τη χρήση του δρόμου. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Τι ακριβώς πληρώνει δεν ξέρουμε!
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Μιλάμε για τον χρήστη. Το είπατε σωστά, ο καταναλωτής. Εσείς, βέβαια, θα προτιμούσατε να την πληρώνει ο φορολογούμενος. Δηλαδή, εσείς θα προτιμούσατε να πληρώνει αυτός που δεν περνάει ποτέ από την Αττική Οδό ή αυτός που δεν περνάει ποτέ από την Εγνατία, που δεν κάνει χρήση του δρόμου, δηλαδή να πληρώνει ο φορολογούμενος τη διέλευση από τον δρόμο. Μιλάμε για έναν δρόμο ο οποίος είναι υποδειγματικός. Δεν μιλώ για την Εγνατία Οδό, αλλά μιλάω για τους υπόλοιπους δρόμους, διότι πρέπει να ξέρετε ότι έχουμε στους αυτοκινητόδρομους των παραχωρήσεων υποδειγματικά έργα. Η κατάσταση των αυτοκινητόδρομων μας είναι υποδειγματική. Αυτή καταγράφεται συνεχώς και από την Ευρωπαϊκή Ένωση. Ασφαλώς πληρώνει. Εκείνο που σας είπα εγώ είναι ότι δεν υπάρχει καμία επιβάρυνση περαιτέρω, πλην αυτής που προβλέπεται από τη σύμβαση παραχώρησης και το χρηματοδοτικό μοντέλο. Αυτό έχει μία ενιαία χρέωση για όλους τους αυτοκινητόδρομους, πλην της Εγνατίας -επαναλαμβάνω- η οποία έχει χαμηλότερη χρέωση. 
Λέτε, επίσης, ότι ενθαρρύνουμε τις ψηφιακές συναλλαγές. Τις ενθαρρύνουμε βεβαίως! Βεβαίως! Πρόθεσή μας είναι τα λεγόμενα «μηχανάκια» να επεκταθούν για δύο λόγους. Ο πρώτος είναι ότι αυτά είναι που αποτρέπουν τις ουρές στα διόδια. Περνά κανείς πολύ πιο γρήγορα. Κάνει μια διέλευση με το «e-pass» και περνάει. Το διόδιο που κάθεσαι και πληρώνεις έχει καθυστέρηση, είτε το θέλουμε, είτε δεν το θέλουμε. Γι’ αυτό βλέπουμε ουρές στα υπόλοιπα «booths», διότι περιμένουν στα διόδια. 
Ο δεύτερος λόγος που σας λέω είναι ότι τα λεγόμενα «μηχανάκια», δηλαδή αυτά που προεισπράττουν ένα τίμημα, έχουν και εκπτωτικά προγράμματα. Υπάρχουν εκπτωτικά προγράμματα και οι διελεύσεις στοιχίζουν πολύ φτηνότερα σε όλες τις παραχωρήσεις. Βεβαίως, δεν ισχύει το ίδιο όταν πας με ένα «μηχανάκι» μιας συγκεκριμένης παραχώρησης να περάσεις από διόδια άλλης παραχώρησης. Όμως, στην ίδια την παραχώρηση έχουν εκπτώσεις. Και είναι σημαντικό αυτό. Αυτό, δηλαδή, δεν είναι υπέρ του χρήστη; Δεν φέρνει την τιμή κάτω από το ονομαστικό κόστος της διέλευσης; Προφανώς!
Δεν σας αρέσει αυτό. Δεν ξέρω γιατί δεν σας αρέσει. Εσείς θα προτιμούσατε να μην έχετε τίποτα από όλα αυτά και η κυρία η οποία μένει κάπου στα Τζουμέρκα ή ο άλλος ο κύριος ο οποίος προσπαθεί να δουλέψει σε κάποιο βουνό της Πίνδου να είναι αυτός που μέσα από τη φορολογική του δήλωση θα χρηματοδοτεί εμένα που θέλω να πάω βόλτα. 
Ε, λοιπόν, αυτό δεν ισχύει. Όταν θέλουμε καλούς δρόμους -και ασφαλώς αυτό είναι και πολιτική της Ευρωπαϊκής Ένωσης, αλλά δεν ξέρω αν αρέσει σε σας ή δεν αρέσει- η λογική λέει ότι ο χρήστης πληρώνει. Υπάρχει χρηματοδοτική συμβολή, βεβαίως, του Δημοσίου, αλλά δεν βγαίνουν όλες οι παραχωρήσεις. Υπάρχουν παραχωρήσεις οι οποίες έχουν πολύ περισσότερα έσοδα και το χρηματοδοτικό τους μοντέλο λειτουργεί καλά, ελέγχεται από τις τράπεζες και παραχωρείται από τις τράπεζες, αλλά υπάρχουν και παραχωρήσεις οι οποίες είναι στα όρια. Πολύ χαρακτηριστικό παράδειγμα είναι ο ΜΟΡΕΑΣ, ο οποίος δεν έχει την απόδοση την οποία έπρεπε να έχει. Έχει αρνητική απόδοση ή τείνει προς την αρνητική απόδοση. Αυτά δεν είναι κρυφά. Αυτά δημοσιεύονται. Αυτοί οι έλεγχοι γίνονται.
Τώρα, σε ό,τι αφορά τη λειτουργία του συστήματος, σας ξαναλέω ότι αν υπάρχει οποιοδήποτε θέμα το οποίο έχει να κάνει με το τι γίνονται αυτά τα λεφτά, τα χρήματα αυτά παρακολουθούνται «real time» από την εφορία. Οι συναλλαγές που γίνονται με τα «μηχανάκια» καταγράφονται στον My Delta «real time». Εδώ είναι ο κ. Θεοχάρης, ο οποίος ήταν προηγουμένως σε αυτό το αντικείμενο. Έχουν στήσει ολόκληρο μηχανισμό και ξέρουν πως αυτά παρακολουθούνται. Συναλλαγές κρυφές ή ό,τι άλλο υπαινίσσεστε δεν υπάρχει σε καμία περίπτωση. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Θα συνεχίσουμε με τη δεύτερη με αριθμό 71/12-10-2026 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Εμμανουήλ Συντυχάκη προς τον Υπουργό Υποδομών και Μεταφορών με θέμα: «Άμεση ματαίωση των σχεδίων για δανειοθάλαμο εκμετάλλευσης ασβεστόλιθου στη θέση «Μοχός», Π.Ε. Ηρακλείου, Περιφέρειας Κρήτης, για τις ανάγκες του Αεροδρομίου Καστελλίου και την Οδική Σύνδεση με τον ΒΟΑΚ».
Ορίστε, κύριε συνάδελφε, έχετε τον λόγο.
ΕΜΜΑΝΟΥΗΛ ΣΥΝΤΥΧΑΚΗΣ: Ευχαριστώ πολύ, κύριε Πρόεδρε.
Έντονες είναι οι λαϊκές αντιδράσεις που έχουν προκληθεί με τον σχεδιασμό της χωροθέτησης δανειοθαλάμου λήψης αδρανών υλικών στη θέση «Φουσκιές» της Δημοτικής Κοινότητας Μοχού του Δήμου Χερσονήσου, που συνδέεται με την κατασκευή του νέου αεροδρομίου στο Καστέλλι και την Οδική Σύνδεση με τον Βόρειο Οδικό Άξονα. 
Σύμφωνα με τη Μελέτη Περιβαλλοντικών Επιπτώσεων χωροθετείται η ανάπτυξη δανειοθαλάμου σε σημείο που απέχει ελάχιστα -η μεγαλύτερη απόσταση είναι στα 3 χιλιόμετρα- από τους οικισμούς των Ποταμιών, του Μοχού, του Κουτουλουφαρίου, της Σταλίδας και της Χερσονήσου. Ο προτεινόμενος δανειοθάλαμος καταλαμβάνει συνολική έκταση περίπου 61,1 στρεμμάτων, ενώ η δραστηριότητα που περιγράφεται στη ΜΠΕ περιλαμβάνει εκσκαφές σε βαθμίδες ύψους 10-12 μέτρων, χρήση εκρηκτικών με διάτρηση, γόμωση και ανατίναξη, θραύση και κοσκίνιση του πετρώματος, λειτουργία βαρέων μηχανημάτων και μεταφορά μεγάλων ποσοτήτων υλικών. 
Οι κάτοικοι της περιοχής, λοιπόν, δικαιολογημένα αντιδρούν στην εγκατάσταση ενός λατομείου που έρχεται να προστεθεί σε μία περιοχή που στο όνομα της ανάπτυξης είναι ήδη επιβαρυμένη και το οποίο θα επιφέρει συνέπειες στο περιβάλλον, στην ποιότητα ζωής και στην τοπική οικονομία, όχι μόνο στον Μοχό, αλλά και στις όμορες περιοχές. Ειδικότερα, οι κάτοικοι επισημαίνουν τους κινδύνους για το φράγμα Αποσελέμη, τις ιδιαίτερα δυσμενείς επιπτώσεις στον ΧΥΤΑ του Δήμου, την επιβάρυνση του οδικού δικτύου, όπως και τον σοβαρό κίνδυνο για την εκδήλωση πλημμυρών, ενώ τονίζουν πως υπάρχει ήδη αδειοδοτημένος δανειοθάλαμος στη θέση «Κούπος» για τις ανάγκες του αεροδρομίου.
Επιπλέον, υπογραμμίζουν τις αρνητικές επιπτώσεις με την υποβάθμιση του μεγάλου πολιτιστικού αποθέματος, αφού το λατομείο χωροθετείται σε μια περιοχή με πληθώρα βυζαντινών μνημείων, όπως η μεγάλης πολιτιστικής σημασίας βυζαντινή Ιερά Μονή Παναγίας Γκουβερνιώτισσας, που αποτελεί τμήμα ενός ιδιαίτερα σημαντικού αρχαιολογικού και ιστορικού τοπίου της βόρειας κεντρικής Κρήτης, σε άμεση σχέση με την αρχαιολογική ενότητα των Μαλίων και τις βόρειες πλαγιές της Σελένας. Και η περίπτωση της χωροθέτησης του λατομείου για τις ανάγκες του ιδιωτικού αεροδρομίου στο Καστέλλι και την Οδική Σύνδεση με τον ΒΟΑΚ επιβεβαιώνει πως οι λαϊκές ανάγκες, η ποιότητα ζωής των κατοίκων και η προστασία του περιβάλλοντος θυσιάζονται συστηματικά στο όνομα των επενδύσεων, με μοναδικό κριτήριο τον νόμο του κέρδους των ομίλων, τη στρατηγική υπέρ των λίγων και σε βάρος των πολλών. 
Με βάση, λοιπόν, το αίτημα των κατοίκων της περιοχής και των φορέων τους -που θα καταθέσω και στα Πρακτικά- να ματαιωθεί ο σχεδιασμός για το λατομείο, το οποίο συνεχίζει να στηρίζει το ΚΚΕ, ερωτάται ο κύριος Υπουργός τι μέτρα θα πάρει η Κυβέρνηση για την άμεση ματαίωση των σχεδίων για δανειοθάλαμο εκμετάλλευσης ασβεστόλιθου στη θέση «Μοχός», Περιφερειακής Ενότητας Ηρακλείου.
Κύριε Πρόεδρε, καταθέτω για τα Πρακτικά το έγγραφο που σας προανέφερα.
(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)



ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Συντυχάκη.
Κύριε Υπουργέ, έχετε τον λόγο.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Αυτήν τη φορά το ΚΚΕ προτρέχει, διότι μιλάει για ένα έργο το οποίο αυτήν τη στιγμή είναι σε δημόσια διαβούλευση. Η Μελέτη Περιβαλλοντικών Επιπτώσεων, η οποία αφορά στη χωροθέτηση του συγκεκριμένου δανειοθαλάμου, είναι μία εν δυνάμει αυτήν τη στιγμή διαδικασία, στην οποία υπάρχει δημόσια διαβούλευση. Ο καθένας μπορεί να πάει να πει τις απόψεις του και η Δημοτική Ενότητα Χερσονήσου μπορεί και αυτή να καταθέσει τις απόψεις της, αν δεν τις έχει ήδη καταθέσει. Όταν, λοιπόν, γίνεται μία διαβούλευση, αυτή είναι μία ανοιχτή διαδικασία. Μπορούν τα επιχειρήματα της μίας ή της άλλης πλευράς να γίνουν αποδεκτά, άρα εσείς έρχεστε σήμερα με μια ερώτηση, η οποία έρχεται να προκαταβάλει μία διαδικασία, η οποία αυτήν τη στιγμή είναι εν εξελίξει. 
Επιτρέψτε μου να πω βεβαίως ότι με βάση τη Μελέτη Περιβαλλοντικών Επιπτώσεων του έργου δεν επιβεβαιώνεται ο ισχυρισμός ότι το έργο συνιστά ουσιαστικά νέα λατομική εγκατάσταση με σημαντικές και μακροχρόνιες επιπτώσεις. Το έργο αυτό αποτελεί δανειοθάλαμο, δηλαδή συνοδό έργο, χωροθετείται κατ’ εφαρμογή του «Περιβαλλοντικό 4/1/5/1» του έργου της σχετικής ΑΕΠΟ και η δραστηριότητα είναι χρονικά περιορισμένη, δηλαδή το πολύ τρία χρόνια. Υλοποιείται με κινητό εξοπλισμό, χωρίς μόνιμες εγκαταστάσεις, προβλέπει πλήρη αξιοποίηση του χώρου και χωροθετείται εκτός οικιστικών και οργανωμένων τουριστικών ζωνών και εκτός δικτύου «Natura 2000», σε απόσταση άνω των 2 χιλιομέτρων από τους πλησιέστερους οικισμούς, με περιορισμένη οπτική επαφή λόγω του λοφώδους ανάγλυφου. Αυτά είναι τα χαρακτηριστικά αυτού του έργου.
Περαιτέρω, μπορώ να σας δώσω περισσότερες πληροφορίες σε ό,τι αφορά αυτό το έργο, αλλά νομίζω ότι είναι ιδιαίτερα τεχνικές για τη Βουλή. 
Εκείνο που έχει σημασία -και φαντάζομαι ότι θα έπρεπε να το αξιολογήσετε πριν υποβάλετε την ερώτηση- είναι ότι από την ώρα που υπάρχει μία διαδικασία στο ΥΠΕΝ -γιατί το ΥΠΕΝ και η αρμόδια διεύθυνση ΔΙΠΑ είναι αυτή η οποία έρχεται να εγκρίνει τη Μελέτη Περιβαλλοντικών Επιπτώσεων και να εκδώσει την αντίστοιχη ΑΕΠΟ και να ακολουθήσουν οι αδειοδοτήσεις- παρέλκει να γίνει μία συζήτηση επί ενός μη υφιστάμενου ακόμα γεγονότος ή επί μίας μη υφιστάμενης αποφάσεως στη Βουλή. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Κύριε Συντυχάκη, έχετε τον λόγο.
ΕΜΜΑΝΟΥΗΛ ΣΥΝΤΥΧΑΚΗΣ: Κύριε Υπουργέ, η εν εξελίξει συζήτηση για τον δανειοθάλαμο δεν αναιρεί το δικαίωμα και το καθήκον της κοινοβουλευτικής παρέμβασης. Γι’ αυτό είμαστε εδώ, γι’ αυτό ήρθατε να μας απαντήσετε. Δεν απαντήσατε, όμως. Δεν ακούσαμε τη θέση σας. Το συνηθίζετε αυτό, να λέτε λόγια «του αέρα» και να μην απαντάτε επί της ουσίας. 
Επαναλαμβάνω ότι ο δανειοθάλαμος εντάσσεται σ’ αυτόν τον νόμο των κερδών, της απελευθέρωσης και της ιδιωτικοποίησης που με συνέπεια έχουν προωθήσει διαχρονικά όλες οι κυβερνήσεις με την κατασκευή του αεροδρομίου στο Ηράκλειο και με τον Βόρειο Οδικό Άξονα που δεν έχουν καμία σχέση με λαϊκές ανάγκες για ασφαλείς και φθηνές μεταφορές. Αυτή η συγκεκριμένη περιοχή έχει υποστεί βιασμό ειλικρινά, χωρίς υπερβολή, στο όνομα της ανάπτυξης. ΧΥΤΑ, φράγμα Αποσελέμη, γειτνίαση με το νέο αεροδρόμιο που έχει αλλάξει το ανάγλυφο της περιοχής, άναρχη τουριστική ανάπτυξη, μπαζώματα ρεμάτων και αιγιαλών, έντονα πλημμυρικά φαινόμενα, μείωση έως εξαφάνιση της αγροτικής παραγωγής και πάρα πολλά άλλα. 
Το Δημοτικό Συμβούλιο Χερσονήσου γνωμοδότησε αρνητικά ομόφωνα επί της Μελέτης Περιβαλλοντικών Επιπτώσεων για την κατασκευή και λειτουργία του νέου δανειοθαλάμου και φυσικά και το σύνολο των δημοτικών κοινοτήτων και των φορέων της περιοχής μελέτης. 
Ο Δήμος Χερσονήσου, κύριε Υπουργέ, δέχεται σταθερά περίπου 1 έως 1,5 εκατομμύριο τουρίστες κάθε χρόνο, αποτελώντας την υπ’ αριθμόν ένα τουριστική περιοχή της Κρήτης. Η λειτουργία, λοιπόν, του δανειοθαλάμου θα προξενήσει τεράστια βλάβη στο φυσικό και οικιστικό περιβάλλον, στους τοπικούς τουριστικούς οικισμούς και στις μικρομεσαίες επιχειρήσεις. Η απόσταση που απέχει από το νέο προτεινόμενο λατομείο, από το φράγμα Αποσελέμη που υδρεύει στα βόρεια παράλια από το Ηράκλειο έως τον Άγιο Νικόλαο, είναι στα τρεισήμισι χιλιόμετρα, με συνεχείς δονήσεις. Μπορεί να δημιουργηθούν σοβαρά προβλήματα στη στεγάνωση του ταμιευτήρα, αλλά και του Χώρου Υγειονομικής Ταφής Απορριμμάτων, ο οποίος εντοπίζεται ακριβώς δίπλα στην έκταση που προτείνεται να λειτουργήσει ο δανειοθάλαμος. 
Άλλωστε, στην Περιφερειακή Ενότητα Ηρακλείου τα αδειοδοτούμενα και υπό λειτουργία λατομεία ανέρχονται σε 5 και εκτιμάται ότι επαρκούν για να καλύψουν την ανάγκη των υπό κατασκευή έργων στον νομό Ηρακλείου. Απλώς η Κυβέρνηση, κάνοντας το χατίρι της ΤΕΡΝΑ, επιλέγει τη συγκεκριμένη θέση δανειοθαλάμου πολύ κοντά στο υπό κατασκευή έργο για μείωση του κόστους μεταφοράς, αδιαφορώντας για τις επιπτώσεις στον άνθρωπο και στο περιβάλλον. Και εδώ, λοιπόν, η λογική του κόστους-οφέλους.
Δεν φτάνει αυτό, αλλά ετοιμάζετε και άλλον δανειοθάλαμο -λατομείο για την ακρίβεια- στην Ανώπολη, για να λειτουργήσει ως κέντρο αποβλήτων εκσκαφών και κατεδαφίσεων. Η σχεδιαζόμενη, λοιπόν, θέση του λατομείου γειτνιάζει άμεσα με το κρίσιμο υδρολογικό σημείο όπου ενώνονται τρία ρέματα σε ένα, η συμβολή των οποίων αποτελεί ήδη μια ζώνη εξαιρετικά υψηλής επικινδυνότητας για την εκδήλωση ακραίων πλημμυρικών φαινομένων. 
Θα καταθέσω στα Πρακτικά και την ομόφωνη απόφαση του Δημοτικού Συμβουλίου. Κατέθεσα ήδη το υπόμνημα των 11 φορέων της περιοχής, οι οποίοι έχουν συγκροτήσει επιτροπή αγώνα με βασικό αίτημα να ματαιωθεί ο σχεδιασμός για τον δανειοθάλαμο. 
Σε κάθε περίπτωση, το ΚΚΕ θα σταθεί στο πλευρό των κατοίκων στη Βουλή, όπως κάνουμε, στην Περιφέρεια, στον Δήμο, αλλά κυρίως δίπλα στους αγώνες που διεξάγουν. Η αφύπνιση του λαϊκού παράγοντα είναι αυτή που μπορεί να ανατρέψει και να αποτρέψει τέτοιου είδους ενέργειες. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Συντυχάκη.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και ένας συνοδός εκπαιδευτικός από το Ιδιωτικό Δημοτικό Σχολείο «Εκπαιδευτήρια Γεωργίου Ζώη». 
Η Βουλή σάς καλωσορίζει και σας εύχεται καλή πρόοδο.
(Χειροκροτήματα από όλες τις πτέρυγες της Βουλής)
Κύριε Υπουργέ, έχετε τον λόγο.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κύριε Συντυχάκη, στη δευτερολογία σας ήσασταν αποκαλυπτικός. Τι σας φταίει; Το ότι στο αεροδρόμιο υπάρχουν ιδιωτικά κεφάλαια. Το αεροδρόμιο είναι ένα αεροδρόμιο το οποίο γίνεται με παραχώρηση. Αυτό σας φταίει, από εκεί ξεκινάνε όλες οι σκέψεις και εκεί κατατείνουν και εκεί καταλήγουν όλες οι σκέψεις.
Για την ιστορία, να σας θυμίσω ότι τη συγκεκριμένη σύμβαση την προχώρησε ένα αδελφό σας κόμμα, το οποίο καθόταν μέχρι πριν λίγο καιρό πίσω σας και δεξιά σας, ο ΣΥΡΙΖΑ. Δεν ξεκίνησε η Νέα Δημοκρατία την παραχώρηση.
ΕΜΜΑΝΟΥΗΛ ΣΥΝΤΥΧΑΚΗΣ: Εμείς δεν έχουμε σχέση μ’ αυτό.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Ο πριν από το rebranding ΣΥΡΙΖΑ. Δεν είναι μια σύμβαση της Νέας Δημοκρατίας, αλλά ήταν σωστό έργο, διότι ήταν ο καλύτερος τρόπος για να γίνει στην Κρήτη ένα αεροδρόμιο αντάξιο του Ηρακλείου, που υποτίθεται ότι το συλλογικό συμφέρον του Ηρακλείου έρχεστε εδώ εσείς να εκπροσωπήσετε, γιατί φαντάζομαι ότι αναγνωρίζετε ότι το Ηράκλειο είναι ένα λαϊκό Ηράκλειο.  
Εκείνο που δεν είπατε, όμως, μιλώντας γι’ αυτόν τον καπιταλισμό που δεν σας αρέσει, είναι το εξής, ότι στον καπιταλισμό που δεν σας αρέσει, σ’ αυτό το καθεστώς κάνουμε Μελέτες Περιβαλλοντικών Επιπτώσεων, έχουμε ΑΕΠΟ και κάνουμε διαβούλευση γι’ αυτά. Φαντάζομαι ότι ξέρετε ότι στην αγαπημένη σας Σοβιετία δεν έγινε ποτέ αυτό. Εις βάρος ανθρώπινων ζωών και εις βάρος και της ποιότητας ζωής είχαν γίνει έργα θηριώδη, τα οποία δεν είχαν κανένα μα κανένα σεβασμό στο περιβάλλον. Όταν, λοιπόν, έρχεστε εδώ πέρα και προτάσσετε ιδεολογικά επιχειρήματα, πρέπει να ξέρετε ότι δεν είστε ένα κόμμα από το πουθενά. Είστε ένα κόμμα με το μεγαλύτερο παρελθόν και μάλιστα παρελθόν ιδιαίτερα επιβαρυμένο.
ΕΜΜΑΝΟΥΗΛ ΣΥΝΤΥΧΑΚΗΣ: Το φάντασμά του πλανάται και στον ύπνο και στον ξύπνιο σου!
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Ακούστε. Δεν θα μας πείτε εμάς για περιβαλλοντικά και ειδικά για το Καστέλλι, γιατί όταν ήλθε όλη η Περιφέρεια Κρήτης, όταν ήλθαν οι Δήμοι εκεί πέρα και μας είπαν «να μη θίξετε τον Πετριανό Λάκκο» -και το ξέρετε πολύ καλά- συμφωνήσαμε και με βάση τους περιβαλλοντικούς όρους οι οποίοι εξεδόθησαν, κάναμε αυτό που μας επιβλήθηκε. Κάναμε μια σήραγγα για τη σύνδεση στο Καστέλλι, ένα πολύ μεγάλο έργο τριών και παραπάνω χιλιομέτρων, το οποίο έρχεται να βελτιώσει τη σύνδεση του ΒΟΑΚ με το αεροδρόμιο και αυτό για περιβαλλοντικούς λόγους. Το επέβαλαν περιβαλλοντικοί λόγοι.
 
Δεν μπορείτε να έρχεστε εδώ και να έχετε το μονοπώλιο των φιλικών προς το περιβάλλον -ή δεν ξέρω τι- απόψεων. Υπάρχει μια διαδικασία και αυτοί που λέτε ότι εκπροσωπείτε, έχουν τη δυνατότητα να προσφύγουν ή έχουν προσφύγει σε αυτή τη διαδικασία. Θα κριθεί από τη μελέτη περιβαλλοντικών όρων το ζήτημα του δανειοθαλάμου. 
Πάντως, όταν γίνεται ένα έργο, ασφαλώς υπάρχουν λύσεις, οι οποίες σε κάποιους δεν αρέσουν. Εάν εσείς αποφασίσετε να τάσσεστε πάντοτε με την πλευρά εκείνων οι οποίοι θεωρούν ότι θίγονται -των μεμονωμένων συμφερόντων λέω- από ένα έργο -όπως σιγά σιγά αρχίσατε να κάνετε και στην περίπτωση του ΒΟΑΚ- τότε να ξέρετε ότι όχι μόνο λειτουργείτε εις βάρος του έργου, αλλά λειτουργείτε πολύ περισσότερο -εκόντες ή άκοντες- υπέρ του εργολάβου ο οποίος το κάνει. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Σειρά έχει η πέμπτη με αριθμό 65/12-10-2026 επίκαιρη ερώτηση πρώτου κύκλου του Ανεξάρτητου Βουλευτή Β2΄ Δυτικού Τομέα Αθηνών κ. Γεωργίου Μανούσου προς τον Υπουργό Εξωτερικών με θέμα: «Ποιες συγκεκριμένες ενέργειες έχει πραγματοποιήσει η Ελληνική Κυβέρνηση για τη διεκδίκηση των γερμανικών οφειλών και του κατοχικού δανείου;».
Στην ερώτηση του κ. Μανούσου θα απαντήσει ο Υφυπουργός Εξωτερικών, ο κ. Θεοχάρης Θεοχάρης. 
Ορίστε, κύριε συνάδελφε, έχετε τον λόγο. 
ΓΕΩΡΓΙΟΣ ΜΑΝΟΥΣΟΣ: Ευχαριστώ, κύριε Πρόεδρε. 
Κύριε Υπουργέ, κατά τις εκδηλώσεις μνήμης για την 82η Επέτειο του Ολοκαυτώματος της Βιάννου, ο Πρόεδρος της Δημοκρατίας, κ. Κωνσταντίνος Τασούλας, ανέφερε με ιδιαίτερη σαφήνεια το ζήτημα των γερμανικών οφειλών προς την Ελλάδα, τονίζοντας ότι οι σχετικές ελληνικές αξιώσεις παραμένουν απαράγραπτες, νομικά ενεργές και διεκδικήσιμες. Πρόκειται για αξιώσεις που συνδέονται με τις καταστροφές και τις θηριωδίες που υπέστη η χώρα μας κατά τη γερμανική κατοχή, τις πολεμικές επανορθώσεις και αποζημιώσεις, καθώς και το αναγκαστικό κατοχικό δάνειο. 
Η θέση αυτή δεν αποτελεί απλώς μια ιστορική ή ηθική αναφορά, αποτελεί διακηρυγμένη θέση της ελληνικής δημοκρατίας. Άλλωστε και το ίδιο το Υπουργείο Εξωτερικών έχει επανειλημμένως δηλώσει ότι το ζήτημα των γερμανικών οφειλών παραμένει ανοικτό και ότι οι ελληνικές αξιώσεις είναι ενεργές και απαράγραπτες. Η Βουλή των Ελλήνων επίσης έχει τοποθετηθεί επί του ζητήματος, καλώντας την ελληνική Κυβέρνηση να προβεί σε όλες τις ενδεδειγμένες διπλωματικές και νομικές ενέργειες για τη διεκδίκηση των σχετικών αξιώσεων. 
Ωστόσο, πέρα από τις επαναλαμβανόμενες δηλώσεις περί διατήρησης των ελληνικών αξιώσεων, το κρίσιμο ζήτημα είναι ποιες συγκεκριμένες ενέργειες έχουν πράγματι πραγματοποιηθεί για τη διεκδίκησή τους. Ο ελληνικός λαός -και ιδιαίτερα οι οικογένειες των θυμάτων των μαρτυρικών τόπων, όπως η Βιάννος, το Δίστομο, η Κάνδανος, το Κοντομαρί, τα Καλάβρυτα και δεκάδες άλλες περιοχές της πατρίδας μας, δικαιούνται να γνωρίζουν εάν η διακηρυγμένη θέση της ελληνικής πολιτείας συνοδεύεται από συγκεκριμένη διπλωματική και νομική δράση. 
Κατόπιν των ανωτέρω, ερωτάται ο κύριος Υπουργός: Ποιες συγκεκριμένες διπλωματικές και νομικές ενέργειες έχει πραγματοποιήσει μέχρι σήμερα η Κυβέρνησή σας έναντι της Ομοσπονδιακής Δημοκρατίας της Γερμανίας για την έμπρακτη διεκδίκηση των γερμανικών οφειλών, συμπεριλαμβανομένων των πολεμικών επανορθώσεων, των αποζημιώσεων και του αναγκαστικού κατοχικού δανείου και ποια υπήρξε η επίσημη ανταπόκριση της γερμανικής πλευράς; 
Και η δεύτερη ερώτηση είναι αν προτίθεται η Κυβέρνηση -μετά και τη σαφή δημόσια τοποθέτηση του Προέδρου της Δημοκρατίας ότι οι ελληνικές αξιώσεις είναι απαράγραπτες, νομικά ενεργές και διεκδικήσιμες- να αναλάβει νέες, συγκεκριμένες νομικές ή διπλωματικές πρωτοβουλίες για τη διεκδίκησή τους και αν ναι, ποιες είναι αυτές. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
Τον λόγο έχει ο Υφυπουργός Εξωτερικών κ. Θεοχάρης Θεοχάρης. 
ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών): Σας ευχαριστώ πολύ, κύριε Πρόεδρε. 
Εξ αρχής, κύριε συνάδελφε, θα ήθελα να υπογραμμίσω ότι η θέση της ελληνικής Κυβέρνησης, η θέση μας για το εκκρεμές ζήτημα των γερμανικών πολεμικών οφειλών -το οποίο δεν έχει παύσει να τίθεται από την Ελλάδα προς τη γερμανική πλευρά- είναι συγκεκριμένη, είναι σαφής και είναι αταλάντευτη. Το ζήτημα των γερμανικών οφειλών προς την Ελλάδα αποτελεί ένα ιδιαίτερο, σοβαρό και διαχρονικό θέμα της ελληνικής εξωτερικής πολιτικής, με ιστορική, ηθική, πολιτική και φυσικά νομική διάσταση. 
Οι αξιώσεις της χώρας μας για τις γερμανικές πολεμικές οφειλές είναι και θα παραμείνουν, νομικά και πολιτικά, έγκυρες, ενεργές και απαράγραπτες και η ελληνική Κυβέρνηση θα συνεχίσει να τις προβάλλει και να τις διεκδικεί με κάθε πρόσφορο μέσο μέχρι την ικανοποίηση τους. Είναι σαφές πως δεν έχουμε φτάσει σε αυτό το σημείο. Δεν έχουμε ανταπόκριση από τη γερμανική πλευρά, αλλά θα συνεχίσουμε να τις προβάλλουμε προς την απέναντι πλευρά. 
Εξάλλου, η θέση αυτή δεν αποτελεί μια συγκυριακή πολιτική επιλογή, δεν αποτελεί μια επιλογή μόνο αυτής της Κυβέρνησης. Αποτελεί μια διαχρονική θέση των ελληνικών κυβερνήσεων πέρα και πάνω από πολιτικές διαφωνίες και διαφορές. Μπορεί να μας χωρίζει άβυσσος πολιτικά με μέλη ή με πολιτικά κόμματα του ελληνικού Κοινοβουλίου, όμως, σε αυτό το σημείο νομίζω πως η Ελληνική Κυβέρνηση εκφράζει τις θέσεις όλων. Είναι σαφές, λοιπόν, ότι θα συνεχίσουν να προβάλλονται με κάθε πρόσφορο μέσο. Διότι αυτές οι θέσεις στηρίζονται στις ιστορικές και νομικές βάσεις των ελληνικών διεκδικήσεων. 
Το Υπουργείο Εξωτερικών, άλλωστε, χρησιμοποιεί παγίως, κάθε πρόσφορο μέσο για την επιτυχή έκβαση της προσπάθειας αυτής. Με σειρά ρηματικών διακοινώσεων, το Υπουργείο Εξωτερικών έχει θέσει επανειλημμένως το θέμα και έχει καταστήσει σαφή τη θέση μας. Μια πρόσφατη ρηματική διακοίνωση επιδόθηκε το 2020 από τον τότε Γενικό Γραμματέα του Υπουργείου Εξωτερικών προς τον Πρέσβη της Γερμανίας, στην οποία τονιζόταν, για μια ακόμη φορά, ότι για την Ελλάδα το ζήτημα θα παραμείνει ανοικτό μέχρι την οριστική ικανοποίηση των εν λόγω αξιώσεων. 
Η χώρα μας επιδιώκει να διατηρεί σχέσεις συνεργασίας και αμοιβαίου σεβασμού με τη Γερμανία στο πλαίσιο των διμερών σχέσεων, αλλά και στο πλαίσιο το πολυμερές της Ευρωπαϊκής Ένωσης. Αποτελεί έναν σημαντικό εταίρο, έναν σύμμαχο της χώρας μας, αλλά, η στόχευση αυτή, της καλής συνεργασίας δεν αναιρεί τη θέση μας και τη διαφορά οπτικής που έχουμε σε σχέση με την ιστορική μνήμη και τη διατήρηση των ελληνικών αξιώσεων. 
Το ζήτημα, λοιπόν, αυτό τίθεται με κάθε ευκαιρία, όπως τέθηκε στην άλλη πλευρά και στο ανώτατο πολιτικό επίπεδο κατά την επίσκεψη του Γερμανού Προέδρου της Ομοσπονδιακής Δημοκρατίας της Γερμανίας στην Αθήνα τον Οκτώβριο του 2024. Και εκεί τέθηκε το θέμα αυτό. 
Εξάλλου, η θέση που εξέφρασε ο Πρόεδρος της Δημοκρατίας είναι προφανές ότι είναι σε απόλυτο συντονισμό με τη θέση της ελληνικής Κυβέρνησης. Άρα, συνοψίζοντας, η ελληνική Κυβέρνηση συντονίζει όλα τα συναρμόδια Υπουργεία και όπου είναι πρόσφορο θα θέτει και θα συνεχίσει να θέτει το ιστορικά ενεργό αίτημα για την ικανοποίηση των αποζημιώσεων από την πλευρά της Γερμανίας προς τη χώρα μας, μέχρι της τελικής ικανοποίησής του. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Κύριε συνάδελφε, έχετε τον λόγο.
ΓΕΩΡΓΙΟΣ ΜΑΝΟΥΣΟΣ: Κύριε Υπουργέ, δεν μου απαντήσατε, δυστυχώς. Έχουν περάσει ογδόντα δύο χρόνια από την αποχώρηση των γερμανικών στρατευμάτων κατοχής από την πατρίδα μας. Εσείς κυβερνάτε επτά. Μου είπατε για τις ρηματικές διακοινώσεις -που έχετε πράγματι κάνει- με τελευταία αυτή του 2020. Από τότε κοντεύουν να περάσουν επτά χρόνια. 
Δεν έχουμε δει λοιπόν, μία προς μία, τις νομικές ενέργειες που απαιτούνται για τη διεκδίκηση των γερμανικών οφειλών. Αυτά είναι δικαιώματα που απορρέουν από το διεθνές δίκαιο και φυσικά, από την ίδια την ιστορία και τις θηριωδίες που διέπραξαν τότε οι Γερμανοί κατακτητές. 
Όμως, επειδή μας παρακολουθεί πάρα πολύς κόσμος, εγώ οφείλω να πω τι θα κάναμε εμείς, το δικό μας κόμμα, η Συμμαχία Ελλήνων. Υπάρχουν συγκεκριμένα βήματα που πρέπει να γίνουν από την ελληνική δημοκρατία προς αυτή την κατεύθυνση. 
Εμείς, λοιπόν, θα κάναμε τα εξής: Θα προχωρούσαμε άμεσα στην πλήρη καταγραφή και επίσημη οικονομική αποτίμηση των γερμανικών οφειλών. Θα συγκροτούσαμε ειδική επιτροπή με τη συμμετοχή του Υπουργείου Εξωτερικών, του Υπουργείου Εθνικής Οικονομίας και Οικονομικών, της Τράπεζας της Ελλάδος, του Νομικού Συμβουλίου του Κράτους και εξειδικευμένων επιστημόνων του διεθνούς δικαίου. Θα καταρτίζαμε ένα ολοκληρωμένο και νομικά τεκμηριωμένο φάκελο, διαχωρίζοντας τις πολεμικές επανορθώσεις, τις αποζημιώσεις των θυμάτων και το αναγκαστικό κατοχικό δάνειο. Δεύτερον, θα απαιτούσαμε επίσημη έναρξη διακρατικών διαπραγματεύσεων, όχι με αόριστες δηλώσεις και ευχολόγια, μια νέα αναλυτική ρηματική διακοίνωση προς τη γερμανική Κυβέρνηση, στην οποία θα περιλαμβάνονταν συγκεκριμένες απαιτήσεις, πλήρη νομική τεκμηρίωση και επίσημη πρόσκληση για διαπραγματεύσεις εντός συγκεκριμένου χρονικού πλαισίου. Τρίτον, θα εξετάζαμε ξεχωριστά τη δικαστική διεκδίκηση του αναγκαστικού κατοχικού δανείου και αυτό διότι παρουσιάζει ιδιαίτερα νομικά χαρακτηριστικά, τα οποία πρέπει να εξεταστούν αυτοτελώς. Τέταρτον, θα προτείναμε επισήμως στη Γερμανία την παραπομπή της διαφοράς στο Διεθνές Δικαστήριο της Χάγης με συνυποσχετικό. Αφού η Γερμανία ισχυρίζεται -το έχουμε δει πολλές φορές- άλλωστε- ότι δεν οφείλει τίποτα και η Ελλάδα υποστηρίζει ότι οι αξιώσεις της παραμένουν ενεργές, γιατί να μην εξεταστεί η διαφορά αυτή από διεθνές δικαιοδοτικό όργανο; 

Και, πέμπτον, θα αναλαμβάναμε διεθνή διπλωματική πρωτοβουλία. Θα θέταμε το ζήτημα συστηματικά στις διμερείς ελληνογερμανικές επαφές. Θα παρουσιάζαμε τον ελληνικό φάκελο στη γερμανική κοινή γνώμη και στο Ομοσπονδιακό Κοινοβούλιο, αναζητώντας συνεργασίες με κράτη που αντιμετωπίζουν συναφή ιστορικά ζητήματα. Διότι δεν είμαστε μόνο εμείς. Υπάρχουν και άλλες χώρες έχουν «απολαύσει» τις γερμανικές θηριωδίες της εποχής.
 Το ερώτημα που θέλω να απαντήσετε παρακαλώ πολύ στη δευτερολογία, κύριε Υπουργέ, είναι απλό: Είναι διατεθειμένη η Ελληνική Κυβέρνηση να ζητήσει επισήμως από τη Γερμανία την παραπομπή της διαφοράς στο Διεθνές Δικαστήριο της Χάγης και να παρουσιάσει στη Βουλή των Ελλήνων ένα ολοκληρωμένο σχέδιο διεκδίκησης των γερμανικών οφειλών;
Είναι απλό το ερώτημα, κύριε Υπουργέ. Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
Κύριε Υπουργέ, έχετε τον λόγο. 
ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών):  Κύριε συνάδελφε, επαναλαμβάνω ότι το ζήτημα των γερμανικών οφειλών έχει τεθεί επανειλημμένα και θα συνεχίσει η Ελληνική Κυβέρνηση να το θέτει επανειλημμένα στη γερμανική πλευρά, γιατί δεν αποτελεί μια συγκυριακή απαίτηση. Δεν αποτελεί μια απαίτηση της στιγμής, η θέση είναι σαφής, η θέση είναι σταθερή και θα συνεχίσει να παραμένει η ίδια γιατί οι καταστροφικές συνέπειες των δύο παγκοσμίων πολέμων για τη χώρα μας είναι υπαρκτές. Αποτελούν μέρος της ιστορικής μνήμης και δεν μπορούν να διαγραφούν. Αυτό λοιπόν είναι πάρα πολύ σημαντικό. Και φυσικά μέσα στο πλαίσιο της ιστορικής μνήμης η θέση των μαρτυρικών τόπων είναι ιδιαίτερη. Άρα, δεν έχουμε διαφωνία εκεί.
 Σε κάθε περίπτωση, ο τρόπος με τον οποίο η διεκδίκηση αυτή θα συνεχίσει να προβάλλεται, αποτελεί μια στρατηγική την οποία η εκάστοτε κυβέρνηση θα την ακολουθεί. Υπήρξαν οι εποχές στις οποίες αυτό το θέμα έγινε μέρος της πολιτικής αντιπαράθεσης και του δημοσίου διαλόγου με έναν τρόπο ο οποίος δεν βοηθάει ουσιαστικά στη διαδικασία διεκδίκησης. Δηλαδή δεν είναι ένα θέμα που είχαμε φτάσει να συζητάμε για το πώς μπορούμε να κλείσουμε τα ελλείμματά μας. Μιλάω για τις εποχές του 2010, του 2011, του 2012 και του 2013, που λέγαμε: Εντάξει θα πάρουμε τις γερμανικές αποζημιώσεις, οπότε δεν χρειάζεται να πάρουμε μέτρα και ούτε μνημόνια χρειάζονται κ.ο.κ.
Άρα, ευτυχώς, δεν πρέπει να ξαναγυρίσουμε στις εποχές που ένα τέτοιο σημαντικό ιστορικό ζήτημα για την ελληνική εξωτερική πολιτική χρησιμοποιείται για εσωτερική κατανάλωση. Από εκεί και πέρα, ο τρόπος διεκδίκησης σάς διαβεβαιώ ότι θα συνεχίσει να είναι ενεργός από την ελληνική πλευρά. Όμως, δεν μετριέται η αποτελεσματικότητα από τον αριθμό των ρηματικών διακοινώσεων ή από το πόσο σύντομα ακολουθεί η μια την άλλη, αλλά από το κατά πόσον σε έγκυρη και έγκαιρη στιγμή μπορεί να βρουν την απέναντι πλευρά ή και τις δύο κοινωνίες ενεργές. Διότι  εδώ ο ρόλος της κοινωνίας των πολιτών είναι κι αυτός πολύ σημαντικός. Είναι προφανές ότι ένα τέτοιο ζήτημα έχει πολιτικές προεκτάσεις και μόνον όταν βρεθούν και κοινωνικές συνθήκες τέτοιες, ώστε ένα τέτοιο αίτημα να είναι αποδεκτό, θα μπορούν και οι κυβερνήσεις να κινηθούν προς αυτήν την κατεύθυνση.
Συνεπώς, το γεγονός ότι τον Μάρτιο του 2021 έλαβε χώρα συζήτηση στην Ομοσπονδιακή Βουλή της Γερμανίας περί ψηφισμάτων των κομμάτων Dillingen και Πρασίνων αντίστοιχα με αφορμή την 80η επέτειο της εισβολής της Βέρμαχτ στην Ελλάδα, με ρητή αναφορά στο ζήτημα των αποζημιώσεων, νομίζω ότι μόνο θετικά μπορεί να κριθεί. Προφανώς δεν υπήρξε πλειοψηφία στη Γερμανική Βουλή για να περάσουν αυτά τα ψηφίσματα. Όμως, η δημόσια συζήτηση η οποία έγινε στη Γερμανία και η συνεχής προσπάθεια να παραμένει ενεργό το αίτημα και στην κοινωνία της Γερμανίας, ώστε να επιτρέψει να δημιουργηθούν αυτές οι κοινωνικές συνθήκες που θα ωριμάσει το αίτημα, θα είναι ένα από τα εργαλεία της στρατηγικής που έχει η χώρα μας.
Συνεπώς, οι συγκεκριμένες ενέργειες και τα απτά αποτελέσματα είναι προφανές ότι όλοι μας θέλουμε να είναι τέτοιες. Όμως, δεν νομίζω ότι μπορούν να γίνουν αντικείμενο συζήτησης αυτήν τη στιγμή στο επίπεδο μιας ερώτησης. Σε κάθε περίπτωση, όταν γίνονται ενέργειες με τα κατάλληλα κανάλια η Βουλή θα είναι πάντα ενήμερη.
Σας ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Κυρίες και κύριοι συνάδελφοι, να κάνω μια ανακοίνωση προς το Σώμα:
Δεν θα συζητηθεί, λόγω κωλύματος του Βουλευτή, η τρίτη με αριθμό 54/9-10-2026 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας ΣΥΡΙΖΑ-Προοδευτική Συμμαχία κ. Χρήστου Γιαννούλη προς τον Υπουργό Υποδομών και Μεταφορών με θέμα: «Αεροδρόμιο Ελευθέριος Βενιζέλος: Ποιοι λόγοι οδήγησαν στην ακύρωση του διαγωνισμού επέκτασης ύψους 1,3 δισεκατομμυρίων;».
Θα κάνουμε μια μικρή διακοπή, καθώς η Υπουργός δεν έχει έρθει ακόμη. Θα περιμένουμε να έρθει.
(ΔΙΑΚΟΠΗ)
(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Βασίλειος Βιλιάρδος): Κυρίες και κύριοι συνάδελφοι, επαναλαμβάνεται η διακοπείσα συνεδρίαση.
Θα συνεχίσουμε με την τρίτη με αριθμό 58/9-10-2026 επίκαιρη ερώτηση δεύτερου κύκλου του Βουλευτή Χανίων της Κοινοβουλευτικής Ομάδας «ΣΥΡΙΖΑ-Προοδευτική Συμμαχία» κ. Παύλου Πολάκη προς τον Υπουργό Υγείας με θέμα: «Προγράμματα κατά της παιδικής παχυσαρκίας - Δεκάδες εκατομμύρια, αδιαφάνεια στη διαχείριση πόρων και υπερπροβολή της κ. Αγαπηδάκη». 
Θα απαντήσει η Αναπληρώτρια Υπουργός Υγείας, η κ. Ειρήνη Αγαπηδάκη.
Κύριε Πολάκη, έχετε τον λόγο.
ΠΑΥΛΟΣ ΠΟΛΑΚΗΣ: Ευχαριστώ, κύριε Πρόεδρε.
 Επιτέλους, κυρία Αγαπηδάκη, θα τα πούμε. Και λέω το «επιτέλους», γιατί όπως προκύπτει από στοιχεία που έχουν αναρτηθεί στη «Διαύγεια» η Κυβέρνηση έχει χρηματοδοτήσει το νεοσύστατο από το 2020-2021 γραφείο της UNICEF στην Ελλάδα ενώ πριν υπήρχε Εθνική Επιτροπή -θα πω δύο πράγματα γι’ αυτό μετά- με 50.827.973 ευρώ για το πρόγραμμα «Άσκηση και Υγιεινή Διατροφή - Αντιμετώπιση Παιδικής Παχυσαρκίας» και δεύτερον με 43.654.644,60 ευρώ για το πρόγραμμα «Προαγωγή της Υγείας Παιδιού και Οικογένειας». Τα χρήματα αυτά -συνολικά 94.482.617,53 ευρώ- εκταμιεύτηκαν με διαδικασίες - εξπρές -έχω εδώ όλες τις αποφάσεις επιχορήγησης και πληρωμής- χωρίς μέχρι σήμερα να έχουν παρουσιαστεί από το αρμόδιο Υπουργείο ούτε παραδοτέα, ούτε απολογισμοί, ούτε αναλυτικά στοιχεία που να επιτρέπουν έναν ουσιώδη έλεγχο της διάθεσής τους, πού πήγαν δηλαδή τα λεφτά αυτά, διότι δόθηκαν στη UNICEF η οποία δεν είναι στο μητρώο των μισθοδοτούμενων φορέων, ενώ θα έπρεπε να είναι από τη στιγμή που έλαβε επιχορήγηση πάνω από 3.000 ευρώ, και επομένως δεν αναρτάται στη «Διαύγεια» και δεν μπορούμε να ελέγξουμε τίποτα.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλία του κυρίου Βουλευτού)
 Και το θέμα τώρα είναι το εξής: Και η Αναπληρώτρια Υπουργός Υγείας, η κ. Αγαπηδάκη, αλλά και ο Υπουργός Υγείας, ο κ. Γεωργιάδης, που υπέγραψε τα εντάλματα πληρωμής, δεν έχουν απαντήσει σε μια σειρά γραπτών ερωτήσεων που έχουν κατατεθεί από διάφορες πτέρυγες της Βουλής από τον Μάρτη και δώθε: από τον ανεξάρτητο Βουλευτή τον κ. Χαλκιά, από τον κ. Τσίμαρη του ΠΑΣΟΚ, από την κ. Κουρουπάκη της Νίκης και δύο ερωτήσεις με πολλούς υπογράφοντες από τον ΣΥΡΙΖΑ, μία από εμένα και μία από τον κ. Κεδίκογλου. Σε πέντε ερωτήσεις δεν έχει καταδεχθεί η κ. Αγαπηδάκη να απαντήσει. Γι’ αυτό έκανα την επίκαιρη τώρα, για να δούμε τι θα πει σήμερα.
 Το πιο σοβαρό εδώ είναι το εξής: Η Κυβέρνηση επέλεξε να μεταφέρει τη διαχείριση αυτών των κονδυλίων -95 εκατομμύρια ευρώ- στο νεοσύστατο αυτό Γραφείο που να θυμίσω ότι μέχρι το 2018 στην Ελλάδα είχαμε Εθνική Επιτροπή της UNICEF. Έγινε όμως μία έρευνα και η Εθνική Επιτροπή αυτή έκλεισε, μετά από πορίσματα που κατέγραψαν διαφθορά τα οποία οδήγησαν σε άσκηση διώξεων για απάτη, απιστία, υπεξαίρεση και πλαστογραφία το 2021. Εκείνη την περίοδο, που ασκούνταν η δίωξη για την Εθνική Επιτροπή της UNICEF που έκλεισε το 2018, φτιάχτηκε νεοσύστατο Γραφείο εδώ…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ. Τα υπόλοιπα μετά.
Κυρία Υπουργέ, έχετε τον λόγο.
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Ευχαριστώ πολύ, κύριε Πρόεδρε.
 Κύριε Πολάκη, ξεκινώ με το τελευταίο που είπατε, γιατί είναι σημαντικό. Δημιουργείτε εντυπώσεις ότι δήθεν ήταν μια διεφθαρμένη επιτροπή εδώ που ελεγχόταν κ.λπ. 
[bookmark: _Hlk243042852]Ξεκινώ λέγοντας ότι γνωρίζετε καλά, γιατί έχετε διατελέσει Αναπληρωτής Υπουργός Υγείας, ότι η δράση της UNICEF και των διεθνών οργανισμών στη χώρα καθορίζεται από τη FAFA, τη Financial Administrative Framework Agreement, που είναι συμφωνία - πλαίσιο χρηματοδοτικής και διοικητικής συνεργασίας που ισχύει από το 2003, κύριε Πολάκη, έχει αναθεωρηθεί το 2014 και το 2018 και διέπει κάθε δράση διεθνών οργανισμών και της UNICEF όταν αφορά κοινοτικές πηγές. Δηλαδή όταν συνεργάστηκε η Κυβέρνησή σας ΣΥΡΙΖΑ - ΑΝΕΛ και συγκεκριμένα τα Υπουργεία Μετανάστευσης, Παιδείας και Εργασίας με τη UNICEF, συνεργάστηκε μας λέτε σήμερα με μία διεφθαρμένη επιτροπή, με αδιαφάνεια;
ΠΑΥΛΟΣ ΠΟΛΑΚΗΣ: Πότε;
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):  Εσείς τα λέτε, δεν τα λέω εγώ.
ΠΑΥΛΟΣ ΠΟΛΑΚΗΣ: Όπως αποδείχθηκε. Τι να κάνουμε;
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Η FAFA, κύριε Πολάκη, διέπει τη συνεργασία των διεθνών οργανισμών και αποτελεί ουσιαστικό πλαίσιο εγγύησης και χρηστής δημοσιονομικής διοίκησης, διαχείρισης, διαφάνειας, λογοδοσίας, εξασφαλίζοντας ότι αυτοί οι πόροι δεν δίνονται ανεξέλεγκτα.
ΠΑΥΛΟΣ ΠΟΛΑΚΗΣ: Μπράβο. Δώστε τα στοιχεία.
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Ισχυρίζεστε ότι δώσαμε εξπρές χρήματα στο Γραφείο της UNICEF. Το γραφείο της UNICEF υπάρχει με ειδικό νόμο και status με ειδικό νομικό καθεστώς που κυρώθηκε από τη Βουλή και την Ελληνική Δημοκρατία και το ξέρετε καλά, δεν εξομοιώνεται με τις ΜΚΟ γι’ αυτό και δεν είναι στο συγκεκριμένο μητρώο και το ξέρετε καλά και δεν έχουμε κάνει καμία διοικητική αυθαιρεσία όπως λέτε, καθώς το Ελεγκτικό Συνέδριο δύο φορές έχει εγκρίνει ομόφωνα και πριν την υπογραφή της αρχικής προγραμματικής συμφωνίας για κάθε πρόγραμμα και στις τροποποιήσεις. 
Διακινείτε τον ψευδή ισχυρισμό ότι δεν υπάρχουν μηχανισμοί ελέγχου ή δυνατότητα ιχνηλασιμότητας των πόρων, ενώ ξέρετε ότι η Ευρωπαϊκή Επιτροπή εφαρμόζει αυστηρό πλαίσιο ελέγχου -pillar assessment- για τους οργανισμούς των Ηνωμένων Εθνών, οι εκταμιεύσεις γίνονται με βάση την επίτευξη των οροσήμων και των παραδοτέων, τα οποία ελέγχονται εξονυχιστικά από την ΕΥΣΤΑ και από τους αρμόδιους ελληνικούς φορείς. Για κάθε πρόγραμμα συγκροτήσαμε ειδικές επιτροπές παρακολούθησης παραλαβής, δεν πραγματοποιήθηκε καμία εκταμίευση αυτόματα, τα τεχνικά δελτία, όλα τα δημόσια έγγραφα είναι προσβάσιμα σε κάθε πολίτη και λέτε κιόλας ότι προσπεράσαμε τις δημόσιες δομές και τα πανεπιστήμια.
Δεν ξέρω, κύριε Πολάκη, δεν το γνωρίζετε ή σκοπίμως παραπλανάτε και την Εθνική Αντιπροσωπεία και τους πολίτες; 
Στην Εθνική Δράση κατά της παιδικής παχυσαρκίας συμμετείχαν 13 ελληνικά πανεπιστήμια και 22 πανεπιστημιακά τμήματα και συγκροτήσαμε 13 περιφερειακές ομάδες δράσης σε όλη την ελληνική επικράτεια. Υλοποιήσαμε το πρόγραμμα σε συνεργασία με πάνω από 40 δήμους, σχολικές μονάδες, κέντρα υγείας, δομές υγείας. Πάνω από 2.000 οικογένειες έλαβαν δωρεάν διατροφική συμβουλευτική από το Ευρωπαϊκό Κέντρο για την Παχυσαρκία, που φτιάξαμε στο Χαροκόπειο Πανεπιστήμιο. Οκτώ στα δέκα παιδιά που συμμετείχαν σε αυτό από υπέρβαρα ή παχύσαρκα έχουν πλέον φυσιολογικό βάρος και κατά 36% βελτιώθηκαν οι κλινικοί δείκτες παιδιών που είχαν υπέρταση, παιδιών που είχαν διαβήτη. Για πρώτη φορά στην ιστορία μας η Ελλάδα βραβεύτηκε από τον ΟΗΕ γι’ αυτό το πρόγραμμα.
 Δεν ξέρει, λοιπόν, κύριε Πολάκη, ούτε το Ελεγκτικό Συνέδριο, ούτε η Κομισιόν, ούτε οι ελεγκτικοί μηχανισμοί του ΟΗΕ, αλλά ξέρετε εσείς! 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ.
Κύριε Πολάκη, έχετε τον λόγο.
ΠΑΥΛΟΣ ΠΟΛΑΚΗΣ: Κυρία Αγαπηδάκη, μου επιβεβαιώσατε με το είδος της απάντησής σας μια παλιά κρητική σκωπτική μαντινάδα: «Από την πόρτα σου περνώ και σ’ είδα αλευρωμένη και αμέσως το κατάλαβα πως τηγανίζεις ψάρια». Έτσι απαντήσατε, κυρία Αγαπηδάκη. 
Εγώ σας ρώτησα να μου πείτε πού πήγαν τα λεφτά και μου απαντήσατε ότι πήρατε έγκριση από το Ελεγκτικό Συνέδριο. Σοβαρά; Αφού δύο φορές σάς το απέρριψε και την τρίτη φορά…
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): …(Δεν ακούστηκε)
ΠΑΥΛΟΣ ΠΟΛΑΚΗΣ: Ξέρω πάρα πολύ καλά. Τα Τμήματα σας το απέρριψαν δύο φορές και η Ολομέλεια το δέχτηκε με ένα σκεπτικό που έλεγε ότι το γραφείο της UNICEF στην Ελλάδα που έχει ντόπιο ΑΦΜ, αλλά δεν έχει λογιστήριο, δεν έχει τίποτα, έχει από πάνω του τον παγκόσμιο μηχανισμό της UNICEF, που αυτός έχει διαδικασίες να ελέγξει. Φυσικά, πάρα πολύ ωραία, έχει διαδικασίες να ελέγξει. 
Μπορείτε να μου πείτε, κυρία Αγαπηδάκη, το εξής: Λέτε ότι πρώτα κάνατε έργο και μετά εκταμιεύσατε χρήματα, φτιάξατε επιτροπές κ.λπ. Εγώ εδώ βλέπω ότι στις 10 Αυγούστου αποφασίσατε επιχορήγηση της UNICEF με 23 εκατομμύρια ευρώ για την παιδική παχυσαρκία και στις 13 Σεπτεμβρίου εκταμιεύσατε 22 εκατομμύρια. Ποιο έργο παρήχθη σε έναν μήνα κατακαλόκαιρο; Δεν είναι ντροπή να λέτε αυτά τα πράγματα;
 Δεύτερον, σε ποια μελέτη δημοσιεύτηκε -το μόνο σοβαρό στοιχείο, θέλω να το βρω- ότι οκτώ στα δέκα παιδιά που συμμετείχαν στο πρόγραμμα από παχύσαρκα έχουν πλέον φυσιολογικό βάρος; Θέλω να μου δώσετε τη μελέτη που δημοσιεύτηκε αυτό το πράγμα γιατί και εγώ μπορώ να πετάξω κουβέντες του αέρα που δεν ισχύουν.
Τρίτον, να σας πω εγώ πού πήγαν τα λεφτά, κυρία Αγαπηδάκη. Πήγαν στην προσωπική σας προβολή, επειδή κατεβαίνετε Βουλευτής στη Δυτική Αθήνα. Εκεί πήγαν τα λεφτά -μην κουνάτε το χεράκι σας. Ακούστε με, αυτό εδώ είναι ένα αθλητικό site, λέγεται SDNA. Αυτό το αθλητικό site, λοιπόν -θέλετε να σας δείξω και άλλο και η Gazzetta σήμερα και το SDNA σήμερα πάλι- βλέπουμε ότι έχει βγάλει άρθρα, τα οποία τα επιλέγει όλως τυχαίως το SDNA για να πάρει like και χτυπήματα και έχει επιλέξει την ίδια στιγμή τρία άρθρα -το αθλητικό site SDNA- της κ. Αγαπηδάκη από τα Παραπολιτικά, από το iEidiseis, από το Newsbomb, άρθρα άλλων και τα βάζει εδώ, στο SDNA, το αθλητικό site και φαίνεται ότι είναι χορηγούμενα.
Ποιος τα χορηγεί αυτά; Με τι λεφτά τα χορηγείτε αυτά, κυρία Αγαπηδάκη; Γιατί εγώ σας κατηγορώ ευθέως ότι όσο δεν δίνετε αναλυτικά στοιχεία για το πού πήγαν τα λεφτά, εγώ θεωρώ ότι ένα τεράστιο μέρος αυτών των χρημάτων, των 95 εκατομμυρίων ευρώ, είναι μαύρο πολιτικό χρήμα, το οποίο θα χρησιμοποιήσετε και εσείς στην προεκλογική σας εκστρατεία. Διότι αυτό είναι. 
Δώστε τα στοιχεία. Γιατί δεν τα δίνετε; Αφού είναι τόσο καθαρά, αφού είναι τέτοιες οι διεθνείς συνθήκες, δώστε τον κατάλογο. Πόσα λεφτά από τα 95 εκατομμύρια πήγαν σε διαφημιστική δαπάνη; Δώστε τα λεφτά. Τα παραδοτέα πόσο κόστισαν; Τα 400.000 γεύματα που λέτε πόσο κόστισαν; 30 εκατομμύρια; Εγώ σας λέω 500 χιλιάρικα κόστισαν. Δώστε τα στοιχεία. Μη μου λέτε «το Ελεγκτικό, το έτσι, το αλλιώς, το αλλιώτικο». Δώστε, καταθέστε εδώ, σας έχουν ρωτήσει πέντε Κοινοβουλευτικές Ομάδες, καταθέστε τα στοιχεία.
Μην καλύπτεστε πίσω από μία έωλη απόφαση του Ελεγκτικού, η οποία έλεγε ότι υπάρχουν ανώτεροι μηχανισμοί να ελέγξουν το γραφείο της UNICEF, το οποίο παρεμπιπτόντως, τώρα που έκανε τη δουλειά, μαθαίνουμε ότι κλείνει. Ο κ. Χαλίλ πήγε Αρμενία. Θα μείνει εδώ το γραφείο; Έχει άλλα λεφτά να δώσετε ή τώρα που τελείωσε το Ταμείο Ανάκαμψης, στέρεψε η τροφή;
Αυτά είναι, κυρία Αγαπηδάκη, τα ερωτήματα. Δώστε τώρα κατάλογο με τα οικονομικά στοιχεία. Μην μου απαντάτε αμπελοφιλοσοφίες.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Πολάκη.
Έχετε τον λόγο, κυρία Υπουργέ.
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Κύριε Πολάκη, εδώ δεν είναι ούτε social media ούτε κανάλι να κάνετε σόου. 
ΠΑΥΛΟΣ ΠΟΛΑΚΗΣ: Τι λέει το τρολ που έγινε Υπουργός!
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Εγώ δεν σας διέκοψα. Κύριε Πρόεδρε, παρακαλώ πολύ.
ΠΡΟΕΔΡΕΥΩΝ (Βασίλειος Βιλιάρδος): Κύριε Πολάκη, παρακαλώ.
ΠΑΥΛΟΣ ΠΟΛΑΚΗΣ: Το τρολ που έγινε Υπουργός θα μας πει αυτό την αλήθεια!
ΠΡΟΕΔΡΕΥΩΝ (Βασίλειος Βιλιάρδος): Θα πει την άποψή της, κύριε Πολάκη.
ΠΑΥΛΟΣ ΠΟΛΑΚΗΣ: Το τρολ που έγινε Υπουργός...
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Δεν με πτοούν όλοι αυτοί οι χαρακτηρισμοί, δεν με πτοεί τίποτα. Κύριε Πολάκη, ακούστε με...
ΠΑΥΛΟΣ ΠΟΛΑΚΗΣ: Τα στοιχεία να δώσετε.
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Τώρα θέλω παραπάνω χρόνο. Κύριε Πρόεδρε, με συγχωρείτε ή θα απαντήσω ή θα με διακόπτει.
ΠΡΟΕΔΡΕΥΩΝ (Βασίλειος Βιλιάρδος): Κύριε Πολάκη, δεν είναι αυτή η διαδικασία.
ΠΑΥΛΟΣ ΠΟΛΑΚΗΣ: Ακούστε, δεν θέλω να ακούω φιλοσοφίες! 
ΠΡΟΕΔΡΕΥΩΝ (Βασίλειος Βιλιάρδος): Μα δεν είναι αυτή η διαδικασία. Τι θέλετε να κάνουμε; Δεν γίνεται αυτή η διαδικασία.
ΠΑΥΛΟΣ ΠΟΛΑΚΗΣ: Δώστε τα στοιχεία. Τα έχετε; Δώστε τα στοιχεία.
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Μου απαγορεύετε να ομιλώ;
ΠΡΟΕΔΡΕΥΩΝ (Βασίλειος Βιλιάρδος): Κύριε Πολάκη, αφήστε να πει την άποψή της. Πώς θα γίνει δηλαδή; Αν δεν μπορείτε να ακούτε, βγείτε έξω.
 ΠΑΥΛΟΣ ΠΟΛΑΚΗΣ: Μα θα μου πει το τρολ για τα social media; Έλα τώρα! Το τρολ για τα social media;
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Α, μάλιστα.
ΠΡΟΕΔΡΕΥΩΝ (Βασίλειος Βιλιάρδος): Δεν γίνεται αυτός ο τρόπος, κύριε Πολάκη. Δεν είναι έτσι. 
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Λοιπόν, κύριε Πολάκη, αυτό το τρολ που έχετε μπροστά σας, το κατηγορείτε ως τέτοιο από το 2019. Έχετε έρθει εδώ ο ΣΥΡΙΖΑ-ΑΝΕΛ και μου λέγατε...
ΠΑΥΛΟΣ ΠΟΛΑΚΗΣ: Δώστε τα στοιχεία.
ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας): Σταματήστε, παρακαλώ πολύ, να μπορέσω να ολοκληρώσω. Σεβαστείτε μια διαδικασία κοινοβουλευτική. Μου κάνατε ερώτηση, για να έρθω να απαντήσω.
Με έχετε κατηγορήσει και έχετε φέρει ερώτηση στη Βουλή ότι κάναμε τράφικινγκ με χρήματα της Κομισιόν και δεν υπάρχει πρόβλημα μετεγκατάστασης. Έχω ανεχτεί αδιανόητες θεωρίες συνωμοσίας και προσβολές από το 2019. Ξέρετε γιατί; Γιατί σας ενοχλεί το ότι παράγουμε έργο και επειδή δεν μπορείτε να αποδομήσετε το έργο, προσπαθείτε να αποδομήσετε εμένα ως πρόσωπο.
Εμένα δεν με πειράζει, κύριε Πολάκη. Πείτε για εμένα ό,τι θέλετε. Και τρολ να με λέτε και ό,τι θέλετε. Δεν με πτοεί. Θα κάθομαι και θα δουλεύω για να παράγουμε απτά αποτελέσματα.
Ξέρετε πολύ καλά ότι η FAFA -το είπατε και μόνος σας πριν- έχει συγκεκριμένο πλαίσιο, το οποίο διέπει και τον έλεγχο και τη δημοσιοποίηση των στοιχείων. Κάντε λίγο υπομονή. Θα κλείσει τώρα το τελευταίο ορόσημο. Ξέρετε, το Ταμείο Ανάκαμψης -γιατί δεν γνωρίζετε ούτε τη διαδικασία του- δεν εκτελείται με απελοφιλοσοφίες, κύριε Πολάκη. Έχει πολύ αυστηρή διαδικασία και UNICEF, όπως και όλοι οι διεθνείς οργανισμοί και ο Παγκόσμιος Οργανισμός Υγείας, δεν πηγαίνει να δίνει χρήματα δεξιά και αριστερά. Κάνει ελέγχους προσυμβατικούς και στους αναδόχους τους, έχουν συγκεκριμένες προτυποποιημένες διαδικασίες που είναι και πιο αυστηρές από τον ν. 4412/2016 που έχει η ελληνική Δημοκρατία και για να εκταμιεύσει 1 ευρώ, παίρνει έγκριση και από τη Γενεύη και από τη Νέα Υόρκη. Γι’ αυτό, όχι το Ελεγκτικό -πρόσεξε, γιατί είπατε και κάτι για το Ελεγκτικό που είναι πολύ σοβαρό- η Κομισιόν έχει διεθνές δίκαιο, ειδικό νομικό πλαίσιο που λέει ότι αναγνωρίζει στους διεθνείς οργανισμούς τη δυνατότητα να κάνουν αυτή τη διαδικασία με αυτό τον τρόπο. 
Και για να καταλάβει ο κάθε πολίτης για ποιο μέγεθος συκοφαντίας μιλάμε, θα πω ένα απλό παράδειγμα. Ένα παιδί, κύριε Πολάκη, σήμερα για να αθληθεί σε μια ποδοσφαιρική ακαδημία, πληρώνει η οικογένειά του περίπου 50 ευρώ τον μήνα. Για να κάνει, λοιπόν, για δέκα μήνες αυτή την άσκηση θέλει 500 ευρώ. Για εκατό χιλιάδες παιδιά, που αθλήθηκαν δωρεάν στη παιδική παχυσαρκία για τουλάχιστον δέκα μήνες, αυτό μας βγάζει 50 εκατομμύρια.
Εμείς, κύριε Πολάκη, το κάναμε με λιγότερα χρήματα. Μοιράσαμε 135.000 υγιεινά γεύματα και σνακ, κάναμε μια σειρά από δράσεις και εσείς θεωρείτε ότι αυτό που -ξαναλέω- μόνο για τη μία δράση με συμβατικά νούμερα, πρακτικό υπολογισμό, θα κόστιζε 50 ευρώ, εδώ έχει κοστίσει πολύ λιγότερα.
 Κοιτάξτε -ξαναλέω- δεν σας επιτρέπω να σπιλώνετε κάτι για το οποίο βραβεύτηκε διεθνώς η χώρα. Δεν είναι δική μου κατάκτηση. Είναι κατάκτηση των επαγγελματιών υγείας που εργάστηκαν, των καθηγητών πανεπιστημίου, των παιδιάτρων, των εκπαιδευτικών, των γονιών. Είναι κάτι στο οποίο ελπίζω να πατήσει και η επόμενη κυβέρνηση, όποια και να είναι και να προχωρήσει.
Γιατί έχουμε μια θεμελιώδη διαφορά, κύριε Πολάκη, εμείς οι δύο.  Εγώ θεωρώ τα θέματα υγείας πάνω από εσάς και από εμένα, πάνω από τα κόμματα στα οποία βρισκόμαστε σήμερα, πάνω από τα κόμματα γενικώς. Η χώρα πρέπει να αλλάξει σελίδα, να μπορεί να αναγνωρίζει το καλό και να προχωράμε στα καλύτερα και όχι να χρειάζεται να πείσουμε τους πολίτες ότι το άσπρο είναι άσπρο και το μαύρο είναι μαύρο.
Διότι, κύριε Πολάκη, τα ίδια κάνατε και με τον καρκίνο του παχέος εντέρου και αυτό το self test που σπιλώσατε. Το πρόγραμμα που σπιλώσατε, έχει φέρει σήμερα δύο χιλιάδες εξακόσιους ανθρώπους με διάγνωση καρκίνου. Καταλάβατε, κύριε Πολάκη; Αυτή είναι η διαφορά μας.
 Εσείς είστε εδώ, λοιπόν, είτε ως αδιάβαστος είτε ως συκοφάντης -θα το κρίνουν οι πολίτες- και εγώ για να ενημερώνω και να προσπαθώ και απέναντι στη συκοφαντία που κάνετε να επιμείνω να χτίζεται η εμπιστοσύνη των πολιτών στη δημόσια υγεία. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ. 
Θα ολοκληρώσουμε με την τέταρτη με αριθμό 78/12-10-26 επίκαιρη ερώτηση πρώτου κύκλου της Προέδρου της Κοινοβουλευτικής Ομάδας Πλεύσης Ελευθερίας και Βουλευτού Β1΄ Βορείου Τομέα Αθηνών κ. Ζωής Κωνσταντοπούλου προς τον Υπουργό Εξωτερικών με θέμα «Οι δηλώσεις Ρούμπιο για το Διεθνές Ποινικό Δικαστήριο και η στάση της χώρας μας απέναντι στην ατιμωρησία για διεθνή εγκλήματα».  
Θα απαντήσει ο Υπουργός Εξωτερικών κ. Γεώργιος Γεραπετρίτης.
Έχετε τον λόγο, κυρία Πρόεδρε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ, κύριε Πρόεδρε και ευχαριστώ, κύριε Υπουργέ, που ήρθατε να κάνουμε τη συζήτηση αυτή σήμερα. Τη θεωρώ μείζονα.
Αφορά την αξιοπιστία της στάσης της χώρας μας στο διεθνές στερέωμα και μάλιστα, την αξιοπιστία της στάσης της χώρας μας κατά των διεθνών εγκλημάτων, της γενοκτονίας, των εγκλημάτων κατά της ανθρωπότητας, των εγκλημάτων πολέμου, του επιθετικού πολέμου, των τεσσάρων δηλαδή κατηγοριών εγκλημάτων για τα οποία είναι αρμόδιο το Διεθνές Ποινικό Δικαστήριο. 
Ξέρετε ότι το τέλος της ατιμωρησίας για τα διεθνή εγκλήματα γράφτηκε με χρυσά γράμματα, με την απόφαση της ανθρωπότητας να επιβάλει ποινές στους ναζί μέσα από τις Δίκες της Νυρεμβέργης, να μιλήσει για διεθνή εγκληματικότητα και να τιμωρήσει τους διεθνείς εγκληματίες.
 Και ξέρετε πάρα πολύ καλά ότι η χώρα μας υπήρξε πρωτεργάτης στην ίδρυση του Διεθνούς Ποινικού Δικαστηρίου, του πρώτου μόνιμου ανεξάρτητου διεθνούς δικαστικού θεσμού που είναι αρμόδιος για την ποινική δίωξη της γενοκτονίας των εγκλημάτων κατά της ανθρωπότητας, των εγκλημάτων πολέμου και του επιθετικού πολέμου. 
Ο ομόλογός σας, Μάρκο Ρούμπιο, πριν από λίγες ημέρες επισκέφθηκε την Αθήνα. Η Κυβέρνηση του παρέδωσε γη και ύδωρ και την Πνύκα για να μιλήσει. Και φεύγοντας, στη σκιά του σκανδάλου Γκιλφόιλ για το οποίο όλοι μιλούσαν έξω από την Ελλάδα και κανείς μέσα στην Ελλάδα -εκτός από την Πλεύση Ελευθερίας- επιτέθηκε στο Διεθνές Ποινικό Δικαστήριο λέγοντας: «Θα το διαλύσουν οι Ηνωμένες Πολιτείες. Θα το διαλύσουν κομμάτι-κομμάτι». Αυτές είναι οι λέξεις που χρησιμοποίησε ακριβώς. Είπε ότι θα το καταστήσουν ανάπηρο. Είπε: «We will cripple its ability», «Θα καταστήσουμε ανάπηρη την ικανότητά του να διώκει Αμερικανούς, θα του επιβάλουμε κυρώσεις και ζητούμε μάλιστα και από τους συμμάχους μας να κάνουν το ίδιο, διότι ακουμπάνε πάνω στους Αμερικανούς στρατιώτες για την άμυνά τους». Για αυτά, δηλαδή, που συζητήσατε.
Θα ήθελα παρακαλώ -και θα αναφερθώ στη δευτερολογία μου σε ένα πολύ σοβαρό γεγονός που συνέβη πριν από λίγο με τον παρακαθήμενό σας, Υφυπουργό Θεοχάρη- να μας πείτε αν αυτές τις αναγγελίες Ρούμπιο τις συζητήσατε μαζί του όταν επισκέφθηκε τη χώρα, εάν συμφωνείτε με αυτή την πολιτική ή τι θα πράξει η ελληνική Κυβέρνηση ως μέλος και του Συμβουλίου Ασφαλείας του ΟΗΕ για να αποκρούσει αυτή την επίθεση στο Διεθνές Ποινικό Δικαστήριο.
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Πρόεδρε.
Έχετε τον λόγο, κύριε Υπουργέ.
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Σας ευχαριστώ πολύ, κύριε Πρόεδρε. 
Και ευχαριστώ, κυρία Πρόεδρε, για την ερώτηση. Είναι γνωστή η ευαισθησία σας για τα θέματα που αφορούν την οργάνωση, λειτουργία και αποτελεσματικότητα του Διεθνούς Ποινικού Δικαστηρίου.
Επί της αρχής θα ήθελα να τοποθετηθώ ότι η Ελλάδα στηρίζει απαρέγκλιτα την αμεροληψία του Δικαστηρίου, στηρίζει απολύτως την αποτελεσματικότητά του, την πιστή εφαρμογή του Διεθνούς Δικαίου και το ωφέλιμο αποτέλεσμα των αποφάσεών του.
Σε σχέση με το περιεχόμενο της επίκαιρης ερώτησής σας, να είμαι σαφής ότι το ζήτημα αυτό δεν αποτέλεσε αντικείμενο συζήτησης μεταξύ εμού και του Αμερικανού Υπουργού Εξωτερικών. Δεν ετέθη ούτε ακροθιγώς, και κατά τούτο δεν μπορώ να έχω οποιονδήποτε άλλον σχολιασμό.
Θέλω, όμως, να τοποθετηθώ για το ζήτημα των αντιδράσεων, ιδιαίτερα σε ό,τι αφορά τη στάση της Ελλάδας. Αμέσως μετά τις δηλώσεις από πλευράς Ηνωμένων Πολιτειών και ιδίως το ζήτημα της επιβολής κυρώσεων, αντιλαμβανόμαστε ότι, με μεταγενέστερο χρόνο έναρξης ισχύος, υπήρξε συντονισμός μεταξύ Υπουργών Εξωτερικών της Ευρωπαϊκής Ένωσης, με αποτέλεσμα, εν τέλει, εκ μέρους των Υπουργών Εξωτερικών της Ευρωπαϊκής Ένωσης -μεταξύ των οποίων και η Ελλάδα διά του Υπουργού Εξωτερικών- η Ύπατη Εκπρόσωπος της Ευρωπαϊκής Ένωσης για την εξωτερική πολιτική και την ασφάλεια, η κ. Κάγια Κάλλας, να εκδώσει ανακοίνωση -επαναλαμβάνω, εκ μέρους των Υπουργών Εξωτερικών της Ευρωπαϊκής Ένωσης- στην οποία αναφέρει τα ακόλουθα, τα οποία εκφράζουν τη θέση της ελληνικής Κυβέρνησης. Εξάλλου, η ίδια η ελληνική Κυβέρνηση, διά του Υπουργού Εξωτερικών, έδωσε τη συγκατάθεσή της για την έκδοση της δήλωσης αυτής. 
«Η Ευρωπαϊκή Ένωση επιβεβαιώνει την αταλάντευτη προσήλωσή της στη βασισμένη σε κανόνες διεθνή τάξη, αναπόσπαστο μέρος της οποίας είναι το Διεθνές Ποινικό Δικαστήριο, με θεμέλιο τον σεβασμό του Διεθνούς Δικαίου. Η διεθνής ποινική δικαιοσύνη διαδραματίζει καίριο ρόλο στη λογοδοσία όσων παραβιάζουν το Διεθνές Δίκαιο, διαπράττοντας τα σοβαρότερα εγκλήματα διεθνούς ενδιαφέροντος. Το Διεθνές Ποινικό Δικαστήριο δεν στοχεύει κυρίαρχα κράτη. Σύμφωνα με τη θεμελιώδη αρχή της συμπληρωματικότητας, το Διεθνές Ποινικό Δικαστήριο ενεργεί μόνο εάν το κράτος δεν επιθυμεί ή δεν είναι πραγματικά σε θέση να διενεργήσει έρευνες ή να ασκήσει δίωξη κατά ατόμων που ευθύνονται για τα σοβαρότερα εγκλήματα. Για τον λόγο αυτό, η Ευρωπαϊκή Ένωση εκφράζει βαθιά απογοήτευση για την ανακοίνωση των Ηνωμένων Πολιτειών περί επιβολής κυρώσεων κατά του θεσμού του Δικαστηρίου. Καλούμε τις Ηνωμένες Πολιτείες να πάρουν πίσω αυτά τα τελευταία μέτρα και παράλληλα εκφράζουμε την ικανοποίηση για την προθυμία να συζητηθούν οι ανησυχίες με τα συμβαλλόμενα κράτη του Καταστατικού της Ρώμης. Το Διεθνές Ποινικό Δικαστήριο πρέπει να είναι σε θέση να λειτουργεί ανεξάρτητο, απαλλαγμένο από πιέσεις ή εξωτερικές παρεμβάσεις. Η Ευρωπαϊκή Ένωση θα συνεχίσει να παρέχει την πλήρη στήριξή της και να συμβάλλει στη διασφάλιση της προστασίας του Δικαστηρίου, του προσωπικού του και όσων συνεργάζονται μαζί του. Η Ευρωπαϊκή Ένωση είναι έτοιμη να λάβει όλα τα αναγκαία μέτρα για να διασφαλίσει ότι το Δικαστήριο εξακολουθεί να λειτουργεί αποτελεσματικά και να εκπληρώνει την απολύτως απαραίτητη εντολή του». Πρόκειται, κυρία Πρόεδρε, για μία ανακοίνωση η οποία εκδόθηκε την επαύριο των ανακοινώσεων εκ μέρους των Ηνωμένων Πολιτειών και η οποία εκφράζει απολύτως τη θέση της ελληνικής Κυβέρνησης. 
Σήμερα, όπως γνωρίζετε, διεξάγεται -από χθες ήδη- το Ευρωπαϊκό Συμβούλιο στο οποίο συμμετέχει και ο Πρωθυπουργός, στα συμπεράσματα του οποίου ήδη προβλέπεται να υπάρχει ρητή αναφορά εκ μέρους των ηγετών της Ευρωπαϊκής Ένωσης, με το οποίο στην πραγματικότητα θα τίθεται η θέση της Ευρωπαϊκής Ένωσης κατά οποιασδήποτε απειλής προς το Διεθνές Ποινικό Δικαστήριο. 
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Κυρία Πρόεδρε, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Χαίρομαι, πρώτα από όλα, κύριε Υπουργέ, που λέτε ρητά ότι η Ελλάδα στηρίζει την αντίθεση και την αντίσταση σε αυτή την προσπάθεια από πλευράς των Ηνωμένων Πολιτειών της Αμερικής, όχι όλης της χώρας, βέβαια, αλλά αυτού του προσώπου του Τραμπ και των συν αυτώ, που δυστυχώς κυβερνούν εκείνη τη χώρα αυτή τη στιγμή, καταδυναστεύοντας και τον λαό της. 
Χαίρομαι που το λέτε αυτό, γιατί ξέρετε, διαβάζοντας στα μέσα ενημέρωσης, ότι οι υπουργοί εξωτερικών άλλων χωρών, δυτικών και ευρωπαϊκών χωρών -του Καναδά, της Δανίας, της Γερμανίας, της Γαλλίας, της Ιταλίας, της Ιαπωνίας, της Ολλανδίας, του Ηνωμένου Βασιλείου- αντέδρασαν ως υπουργοί εξωτερικών της χώρας τους, αναρωτήθηκα και διερωτήθηκα γιατί ο Υπουργός Εξωτερικών της Ελλάδας δεν συγκαταλέγεται σε αυτούς. 
Από σήμερα, λοιπόν, και από αυτή σας την τοποθέτηση εδώ στη Βουλή, συγκαταλέγεται και η Ελλάδα στις χώρες που και αυτοτελώς αντιδρούν σε αυτές τις δηλώσεις Ρούμπιο. Δεύτερον, δεν είμαστε όμως μόνο χώρα-μέλος της Ευρωπαϊκής Ένωσης, είμαστε και μέλος του Συμβουλίου Ασφαλείας του της Ευρώπης, και είναι επιβεβλημένο, καθώς αυτές οι δηλώσεις είναι τρομακτικές, είναι δηλώσεις διεθνούς τρομοκράτη, δεν είναι δηλώσεις υπουργού εξωτερικών. Ακούστε, παρακαλώ: «Ο Πρόεδρος Τραμπ δεν θα επιτρέψει ποτέ στο Διεθνές Ποινικό Δικαστήριο να ασκήσει δίωξη σε Αμερικανούς», «Τιμωρούμε, επιβάλλουμε ποινές στο Διεθνές Ποινικό Δικαστήριο», «Θα απαγορεύσουμε τις συναλλαγές με αυτό το ψευδο-Δικαστήριο, αποκόπτοντας τους πόρους του και αποδεκατίζοντας την ικανότητά του να λειτουργήσει εναντίον μας. Διότι το μήνυμά μας είναι ξεκάθαρο: οι ΗΠΑ και ο αμερικανικός λαός δεν υπόκεινται στην αρμοδιότητα αυτού του ψεύτικου Διεθνούς Ποινικού Δικαστηρίου. Και τα δύο κόμματα συμφωνούν σε αυτό, αλλά μόνον ο Πρόεδρος Τραμπ έχει την αποφασιστικότητα να αναλάβει τη δράση που χρειάζεται μια για πάντα. Είτε το Διεθνές Ποινικό Δικαστήριο θα σταματήσει τις απειλές του είτε θα τελειώσουμε το Διεθνές Ποινικό Δικαστήριο. Και περιμένουμε οι σύμμαχοί μας, πολλοί από τους οποίους είναι μέρη στο Διεθνές Ποινικό Δικαστήριο και ακουμπάνε στους Αμερικανούς στρατιώτες για την άμυνά τους, να κατακεραυνώσουν αυτό το ψευδο-Δικαστήριο. Αν δεν το κάνουν, οι ΗΠΑ θα συνεχίσουν την εκστρατεία τους προκειμένου να διαλύσουν το Διεθνές Ποινικό Δικαστήριο κομμάτι κομμάτι, μέχρι να μην απειλούνται καθόλου οι Αμερικανοί». 
Αυτά δεν είναι λόγια υπουργού εξωτερικών! Και θα πρέπει η Ελλάδα, αναγνωρίζοντας ότι αυτό αποτελεί απειλή κατά της διεθνούς ειρήνης και ασφάλειας, να φέρει το θέμα και στο Συμβούλιο Ασφαλείας του ΟΗΕ, κύριε Υπουργέ. 
Αυτές οι κυρώσεις αναγγέλλονται ως αντίποινα προς τη διεθνή κοινότητα, διότι βράβευσε μια εμβληματική δικαστή και νομικό, τη Νάβι Πιλάι, που έχει γράψει ιστορία στο διεθνές ποινικό δίκαιο και ως υπερασπίστρια του Νέλσον Μαντέλα και ως η δικαστής που ενέταξε τον βιασμό μεταξύ των εγκλημάτων κατά της ανθρωπότητας και ως δικαστής του Διεθνούς Ποινικού Δικαστηρίου. Έχει γράψει ιστορία, βεβαίως και ως η δικαστής που ανήγγειλε το εύρημα της ειδικής επιτροπής του ΟΗΕ ότι ο Νετανιάχου διαπράττει γενοκτονία. 
Θα πρέπει να γίνετε σαφέστεροι. Θα πρέπει να γίνεται ενεργητικότεροι στα διεθνή fora.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Προέδρου της Πλεύσης Ελευθερίας)
Και επιτρέψτε μου να κλείσω με το εξής. Δεν επιτρέπεται διγλωσσία και δεν επιτρέπονται παιχνίδια. Εδώ μέσα υπάρχουν ήδη εκπρόσωποι του ναζί εγκληματία Κασιδιάρη. Και πριν από λίγο ο παρακαθήμενός σας απάντησε στον εκπρόσωπο του Κασιδιάρη λέγοντάς του μάλιστα ότι μπορεί να τους χωρίζει άβυσσος, αλλά σε κάποια θέματα συμφωνούν.
ΠΡΟΕΔΡΕΥΩΝ (Βασίλειος Βιλιάρδος): Ευχαριστώ πολύ, κυρία Πρόεδρε.
Κύριε Υπουργέ, έχετε τον λόγο.
ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών): Ευχαριστώ, κύριε Πρόεδρε. 
Σας ευχαριστώ, κυρία Πρόεδρε, που μου δώσατε την ευκαιρία να άρω την οποιαδήποτε αμφισβήτηση υπήρχε. Η Ελλάδα τάσσεται αναφανδόν υπέρ της διεθνούς δικαιοταξίας. Και αυτό δεν θα μπορούσε να μην περιλαμβάνει και τη διεθνή δικαιοδοσία, όπως τίθεται. 
Επαναλαμβάνω ότι μέσω των διεθνών οργανισμών η Ελλάδα έχει λάβει -και θα λάβει- ακόμα πιο σαφή θέση. Στα συμπεράσματα του Ευρωπαϊκού Συμβουλίου, τα οποία αναμένονται αργότερα σήμερα, θα υπάρχει, κατά πάσα βεβαιότητα, εφόσον εγκριθούν και κατά τη λογική φορά των πραγμάτων θα εγκριθούν, συγκεκριμένες αναφορές, οι οποίες θα εκφράζουν τη βαθιά λύπη για τις κυρώσεις τις οποίες επιβάλλουν οι Ηνωμένες Πολιτείες κατά του Διεθνούς Ποινικού Δικαστηρίου. Θα καλούνται οι Ηνωμένες Πολιτείες να επαναξιολογήσουν στο πλαίσιο της μεταβατικής περιόδου έως την έναρξη ισχύος. Θα γίνεται ιδιαίτερη αναφορά στην απαγόρευση διενέργειας χρηματοπιστωτικών υπηρεσιών και βεβαίως, θα διασφαλίζεται απολύτως ότι η Ευρωπαϊκή Ένωση θα παραμένει σαφώς στο πλευρό της διεθνούς δικαιοταξίας. 
Αναφερθήκατε, όμως, και στο ζήτημα του Συμβουλίου Ασφαλείας και του Οργανισμού Ηνωμένων Εθνών. Γνωρίζετε, κυρία Πρόεδρε, -είστε διακεκριμένη νομικός- το πώς οργανώνεται και λειτουργεί το σύστημα του Οργανισμού Ηνωμένων Εθνών, σε σχέση με την αρνησικυρία και των μονίμων μελών και βεβαίως σε σχέση με τη διαδικασία οργάνωσης συζητήσεων και λήψεων αποφάσεων. 
Η ελληνική όμως πλευρά, κυρία Πρόεδρε, έχει επιμόνως αναφερθεί στο ζήτημα ειδικώς του Διεθνούς Ποινικού Δικαστηρίου και γενικά στο ζήτημα των διεθνών δικαστηρίων, τα οποία αποτελούν τον βασικό βραχίονα για την επιβολή της διεθνούς δικαιοταξίας. 
Ενδεικτικώς, θα σας αναφέρω μόνο τις δηλώσεις οι οποίες έχουν γίνει από την Ελληνική Αντιπροσωπεία και οι οποίες είναι καταγεγραμμένες στα πρακτικά του Συμβουλίου Ασφαλείας σε σχέση με το ζήτημα αυτό.
Στις 16 Μαΐου 2025: Υπογραμμίζουμε τη δέσμευσή μας να τηρούμε και να υπερασπιζόμαστε το Καταστατικό της Ρώμης, διαφυλάσσοντας την ακεραιότητά του έναντι απειλών και ενεργειών που στρέφονται κατά του Δικαστηρίου ή των αξιωματούχων του.
Στις 29 Ιουλίου 2025: Η Ελλάδα επιθυμεί να εκφράσει τη στήριξή της στο έργο του Γραφείου του Εισαγγελέα, υπό τις ιδιαίτερα δύσκολες συνθήκες ασφαλείας που επικρατούν στο Σουδάν -ήταν η συζήτηση για το Νταρφούρ- αλλά και την ανησυχία της για τις απειλές και τα μέτρα που στρέφονται κατά του Διεθνούς Ποινικού Δικαστηρίου. 
Στις 23 Ιανουαρίου 2026: Επαναλαμβάνουμε τη σταθερή μας δέσμευση να τηρούμε και να υπερασπιζόμαστε το Καταστατικό της Ρώμης, καθώς και να διαφυλάσσουμε την ακεραιότητα έναντι απειλών και ενεργειών που στρέφονται κατά του Δικαστηρίου ή αξιωματούχων. 
Στις 28 Μαΐου 2026, σε συζήτηση για τη Λιβύη: Υπογραμμίζουμε τη δέσμευσή μας να τηρούμε και να υπερασπιζόμαστε το Καταστατικό της Ρώμης, διαφυλάσσοντας το Δικαστήριο από τυχόν απειλές. 
Και πιο πρόσφατα, τέλος Ιουλίου: Επαναβεβαιώνουμε τη δέσμευσή μας να τηρούμε και να υπερασπιζόμαστε το Καταστατικό της Ρώμης. 
Αυτές είναι ορισμένες από τις δηλώσεις που εκφράζουν την ελληνική πολιτεία -νομίζω- συνολικά και οι οποίες τάσσονται καθ’ ολοκληρίαν υπέρ του Διεθνούς Δικαίου και της διεθνούς δικαιοταξίας. Δεν θα μπορούσε να είναι διαφορετικά, διότι όπως γνωρίζετε, το Διεθνές Δίκαιο ή εφαρμόζεται συνολικά ή δεν είναι Διεθνές Δίκαιο. 
Σας ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Κι εμείς ευχαριστούμε. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», πενήντα τρεις μαθήτριες και μαθητές και δύο συνοδοί εκπαιδευτικοί από το Ιδιωτικό Δημοτικό Σχολείο «Εκπαιδευτήρια Γεωργίου Ζώη», το Β΄ Τμήμα. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. 
Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Βασίλειος Βιλιάρδος):  Με τη συναίνεση του Σώματος και ώρα 11.19΄ λύεται η συνεδρίαση για τη Δευτέρα 19 Οκτωβρίου 2026 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων. 

